Padah mengaku makan jerung putih, selebriti media sosial China disiasat polis
Oleh KOSMO!

2 Ogos 2022, 8:30 pm
BEIJING- Seorang penulis blog makanan di Cina  disoal siasat polis selepas memuat naik klip video dia makan isi ikan jerung putih di platform penstriman Douyin, lapor akhbar Daily Star UK, semalam.
Wanita yang menggelarkan dirinya Tizi, ialah pesohor media sosial  di laman Douyin dan mempunyai lapan juta pengikut.
Wanita itu popular kerana  makan haiwan yang jarang ditemui, luar biasa dan kadangkala terancam.
Dalam video terbarunya, Tizi menunjukkan hidangan ekor  jerung sebelum memakannya.
“Ia mungkin kelihatan ganas, tetapi dagingnya benar-benar sangat lembut,” kata Tizi.
Tizi turut memuat naik gambar dirinya berbaring di sebelah bangkai jerung putih bagi menunjukkan saiz ikan tersebut.

Menurut kapsyen pada video itu, jerung putih besar itu dibiakkan dalam kurungan tetapi ramai pengulas mempertikaikan bahawa adalah adalah mustahil untuk membela seekor jerung putih di dalam tangki. – Agensi


Pesawat terhempas: Bangkai pesawat selesai dialihkan dari lokasi
Oleh ASLIZA MUSA

2 Ogos 2022, 7:50 pm
IPOH – Bangkai pesawat ringan jenis Piper-28 yang terhempas di Jalan Raja Dr Nazrin Shah dekat Medan Gopeng di sini semalam telah dialihkan dari lokasi kejadian hari ini.
Operasi mengalihkan pesawat tersebut bermula pukul 2 petang menggunakan kren dan lori yang mana kerja-kerja pengalihan berakhir sekitar pukul 3.30 petang.
Ketua Polis Perak, Datuk Mior Faridalathrash Wahid ketika dihubungi mengesahkan bangkai pesawat itu telah pun dibawa keluar dari lokasi nahas bagi tujuan siasatan.
“Serpihan dan bahagian pesawat itu dihantar ke hangar Bats Aviation Sdn. Bhd. (BATS) untuk siasatan lanjut bagi mengenal pasti punca kejadian,” katanya di sini hari ini.

Terdahulu, BATS dalam kenyataannya berkata, krew penerbangan pesawat ringan yang terhempas itu sempat melaporkan kecemasan pada pukul 8.07 malam sebelum terputus hubungan.
Menurut BATS, enjin pesawat ringan berkenaan dihidupkan pada pukul 7.50 malam sebelum berlepas dari landasan empat, 10 minit kemudian. – KOSMO! ONLINE


Elon Musk mahu bina lapangan terbang sendiri
Oleh KOSMO!

2 Ogos 2022, 8:00 pm
AUSTIN, TEXAS – Manusia terkaya di dunia, Elon Musk  merancang untuk membina sebuah lapangan terbang untuk kegunaan sendiri serta eksekutif  kanan syarikatnya di luar Austin, Texas, lapor portal berita MailOnline.
Pelan dan konsep  lapangan terbang peribadi itu telah siap dengan pembinaannya dikatakan bertempat di timur Austin, dekat Bastrop.
Lokasi sebenar dan tempoh masa pembinaan struktur itu bagaimanapun tidak didedahkan.
Selain menjadi kemudahan untuk menerbangkan  jet peribadi  Musk dan eksekutif kanan beliau, lapangan terbang itu juga boleh digunakan oleh syarikat  milik bilionair tersebut yang lain.
Tahun lalu,  entiti  yang  dikaitkan dengan sebuah lagi syarikat Musk, Boring Company, telah menguasai tanah seluas 29.5 hektar di barat laut Bastrop.
Ibu pejabatnya juga telah dipindahkan ke Pflugerville, pinggir bandar Austin yang terletak di daerah Travis.

Musk sehingga kini kerap terbang menggunakan jet peribadi Gulfstream G650 buatan 2015, namun beliau dilaporkan telah memesan jet peribadi baharu yang dijangka diperoleh tahun depan.
Musk juga dikatakan cuba meningkatkan pengeluaran di kilangnya berikutan beberapa cabaran berkaitan rangkaian bekalan dan kesan inflasi terhadap bahan mentah yang digunakan dalam penghasilan kenderaan elektrik Tesla.
Justeru, beliau dilaporkan mungkin akan lebih kerap berulang alik ke Austin. – Agensi


HSA terjejas akibat banjir kilat
Oleh KHAIRUL MOHD. ALI

2 Ogos 2022, 7:54 pm
JOHOR BAHRU – Hujan lebat di kawasan pusat bandar Johor Bahru turut menjejaskan Hospital Sultanah Aminah (HSA) di sini apabila beberapa kemudahannya turut ditenggelami air.
Pengerusi Jawatankuasa Kesihatan dan Perpaduan Johor, Ling Tian Soon berkata, kebanyakan kawasan yang terjejas adalah melibatkan aras satu dan juga pejabat di tingkat bawah tanah.
Menurut beliau, banjir kilat berkenaan turut menenggelamkan kawasan letak kenderaan sehingga menyebabkan beberapa kenderaan mengalami kerosakan.
“Kemudahan di bahagian pesakit luar hospital di tingkat bawah, termasuk tandas turut dinaiki air dan pihak hospital telah mengepung kawasan itu.
“Kerja-kerja pembersihan akan dilakukan terlebih dahulu sebelum orang ramai dibenarkan menggunakannya semula.
“Tempat letak kereta hospital juga dinaiki air dan beberapa kereta yang tidak dapat keluar segera mengalami kerosakan sehingga perlu ditarik,” katanya selepas melakukan lawatan ke hospital berkenaan, di sini hari ini.

Hujan lebat yang turun sejak pukul 12.30 tengah hari itu turut menjejaskan beberapa lokasi lain antaranya Jalan Yahya Awal, Jalan Ayer Molek dan Jalan Wong Ah Fook dan Jalan Persiaran Abu Bakar Sultan.
Dianggarkan lebih daripada 500 buah kenderaan terjejas dalam banjir terbabit dengan kawasan tempat letak kenderaan di Jalan Ayer Molek berhampiran Wisma Persekutuan menjadi lokasi paling teruk terjejas.-KOSMO! ONLINE


Mahkamah arah kekasih gelap suami bayar pampasan RM2.4 juta kepada isteri
Oleh KOSMO!

2 Ogos 2022, 7:30 pm
BEIJING – Seorang wanita di China diperintah oleh mahkamah membayar pampasan berjumlah AS$560,000 (RM2.49 juta) kepada isteri teman lelakinya kerana menjalinkan hubungan sulit  bertahun-tahun sehingga melahirkan anak, lapor laman berita Oddity Central semalam.
Wanita dikenali sebagai Xiaoxia itu disaman oleh isteri teman lelakinya. Si isteri meminta dia mengembalikan semua wang serta pemberian  suaminya sepanjang hubungan gelap mereka.
Berdasarkan  dokumen   Mahkamah Awam Zhuanghe di wilayah Liaoning, plaintif  dikenali sebagai Li, dan suaminya, Wang, manakala mereka telah berkahwin sejak tahun 1991.
Pada 2008, Wang mula menjalin hubungan sulit dengan Xiaoxia yang hanya diketahui Li beberapa tahun lalu.
Pada masa sama, dia turut mendapat tahu bahawa suaminya kerap memberi wang kepada kekasih gelapnya itu.
Selepas mengakui hubungan sulitnya, Wang turut mendedahkan bahawa dia dan Xiaoxia mempunyai seorang anak berusia 10 tahun dan telah menyara mereka berdua selama bertahun-tahun.

Bukti yang dikemukakan di mahkamah menunjukkan bahawa Wang pernah memindahkan wang sebanyak AS$217,700 (RM969,808) kepada teman wanitanya itu antara tahun 2013 hingga 2020.
Dia juga membelikan wanita itu  apartmen  berharga AS$214,700 (RM956,444) dan menghadiahkannya sebuah kereta berharga AS$128,800 (RM573,759).
Xiaoxia bagaimanapun menegaskan bahawa dia tidak tahu Wang sudah berkahwin dan duit yang diterima daripada lelaki itu dibelanjakan untuk anak mereka.
Dakwaannya  bagaimanapun ditolak mahkamah dengan hujah bahawa perkara tersebut bukan berkaitan dengan isu menyara anak, sebaliknya pemilikan aset.
Undang-undang di China menggariskan bahawa tiada seorang pun pihak dalam sesebuah perkahwinan boleh membelanjakan harta sepencarian tanpa kebenaran pihak satu lagi.
Disebabkan Wang tidak pernah mendapatkan kebenaran isterinya untuk memberi wang kepada Xiaoxia, kekasih gelapnya itu perlu memulangkan wang berjumlah AS$560,000 (RM2.4 juta) kepada wanita berkenaan. – Agensi


“Biar ‘kita’ jadi peneraju” -KJ
Oleh MOHD RASDAN AHMAD

2 Ogos 2022, 7:27 pm
KUALA LUMPUR – “Kenapa tidak kita yang jadi peneraju dalam dunia, kenapa kita perlu ikut sahaja,” jelas Menteri Kesihatan, Khairy Jamaluddin Abu Bakar ketika sesi perbahasan Rang Undang-undang (RUU) Kawalan Produk Tembakau dan Merokok 2022 di Dewan Rakyat hari ini.
Kata Ahli Parlimen Rambau itu lagi, Malaysia boleh menjadi pelopor kepada negara-negara lain dalam menamatkan perkara (merokok) yang sangat memudaratkan manusia.
“Saya ingin merakamkan ucapan tahniah kepada kerajaan New Zealand, walaupun ada perbezaan sedikit dengan kita (RUU) tetapi mereka bawa Generation End Game (GEG) cuma mereka halang bagi rakyat yang lahir pada 2009.
“Kita (Malaysia) bukan bersendirian, kenapa tidak kita yang jadi peneraju dalam dunia, kenapa kita perlu ikut sahaja,” katanya.
Dalam pada itu, Dewan Rakyat hari ini telah meluluskan Rang Undang-Undang (RUU) Kawalan Produk Tembakau dan Merokok 2022 untuk dirujuk kepada Jawatankuasa Pilihan Khas.
RUU yang masih di peringkat bacaan kali kedua itu diluluskan sebulat suara selepas perbahasan membabitkan 12 Ahli Parlimen kerajaan dan pembangkang yang digulung Khairy Jamaluddin.

Khairy ketika mengemukakan usul merujuk RUU berkenaan ke Jawatankuasa Pilihan Khas berkata, cadangan itu dibuat berdasarkan Peraturan Mesyuarat 54(2) bagi membolehkan jawatankuasa terbabit membuat syor mengenai beberapa perkara.
Sementara itu, Jawatankuasa Pilihan Khas itu akan dipengerusikan beliau selain dianggotai 12 Ahli Parlimen daripada blok kerajaan serta pembangkang.
Jawatankuasa tersebut boleh menjemput mana-mana pihak seperti Ahli Parlimen, pakar perundangan dan perlembagaan, pertubuhan bukan kerajaan (NGO) dan Masyarakat Madani serta individu lain untuk hadir dalam persidangan dari semasa ke semasa.
Jawatankuasa itu dianggotai Datuk Seri Abdul Azeez Abdul Rahim (BN-Baling); Datuk Mohd Nizar Zakaria (BN-Parit); Datuk Seri Azalina Othman Said (BN-Pengerang);Datuk Mas Ermieyati Samsudin (Bersatu-Masjid Tanah) dan Ahmad Fadhli Shaari (Pas-Pasir Mas).
Ia turut dianggotai Lukanisman Awang Sauni (GPS-Sibuti); Kelvin Yii Lee Wuen (PH-Bandar Kuching); Sivarasa (PH-Sungai Buloh); Datuk Seri Dzulkefly Ahmad (PH-Kuala Selangor); Datuk Seri Madius Tangau (UPKO-Tuaran); Datuk Ignatius Dorell Leiking (Warisan-Penampang) dan Datuk Seri Mukhriz Mahathir (Pejuang-Jerlun). -KOSMO! ONLINE.


Pesawat terhempas: Keluarga terkejut arwah baru ziarah dua hari lepas
Oleh MUHAMMAD HARRITH NOOR HISHAM

2 Ogos 2022, 7:24 pm
SEMENYIH – Allahyarham Fajim Juffa Mustafa Kamal, 52, kali terakhir berjumpa keluarganya pada Ahad lalu ketika menziarahi kakaknya di Bandar Tasik Kesuma, di sini.
Kakak sulungnya, Datuk Fajura Juffa, 54, berkata, dia terkejut dan terkilan mendengar berita kematian arwah kerana baru sahaja berjumpa dengannya dua hari lalu.
Menurutnya, arwah sering menziarahinya kerana ibu mereka, Juriah Shahrudin, 79, turut tinggal bersamanya di situ.
“Hampir setiap minggu dia akan datang melawat kami di sini. Kali terakhir adalah pada Ahad lepas.
“Malam tadi anak sulung arwah menghubungi kami dan memberitahu bapanya (Fajim Juffa) terlibat dalam kemalangan kapal terbang,” katanya ketika ditemui di sini hari ini.
Fajura berkata, mereka sekeluarga terkejut apabila melihat berita bahawa arwah telah meninggal dunia dalam kejadian terbabit.

“Mengenang keperibadiannya sebagai bekas tentera, saya cukup terkesan kerana beliau sangat penyayang dan bertanggungjawab kepada keluarga.
“Perwatakannya yang merendah diri dan seorang yang periang juga membuatkan kami semua betul-betul merasai kehilangannya,” ujarnya. – KOSMO! ONLINE


Dewan SMK Tun Mamat, Tangkak terbakar
Oleh ADNAN IBRAHIM

2 Ogos 2022, 7:36 pm
TANGKAK – Sebuah dewan di Sekolah Menengah Kebangsaan (SMK) Tun Mamat di sini musnah dalam kebakaran tengah hari tadi.
Dalam kejadian pada pukul 12.52 tengah hari itu, bagaimanapun melibatkan 30 peratus dewan yang berkeluasan 700 kaki persegi.
Ketua Balai Bomba dan Penyelamat Tangkak, Penolong Penguasa Bomba Rafiah Aziz, berkata, pihaknya menerima maklumat kejadian melalui panggilan kecemasan dari Pusat Gerakan Operasi (GPO) Negeri Johor.
Katanya, susulan itu, sebuah jentera FRT dan sebuah kenderaan EMRS dengan kekuatan tujuh orang anggota diketuai oleh beliau sendiri digerakkan ke lokasi kejadian.
“Sebaik tiba dilokasi kejadian, didapati benar berlaku kebakaran sebelum kerja-kerja memadamkan kebakaran dijalankan.
“Anggota pasukan mengambil masa kira-kira 90 minit memadamkan kebakaran dan operasi ditamatkan pada pada pukul 2.18 petang selepas mendapati keadaan benar-benar selamat.

“”Pemeriksaan juga mendapati kejadian tidak melibatkan sebarang kecederaan atau kehilangan nyawa,”katanya melalui kenyataan hari ini.
Menurut Rafiah, punca kejadian serta nilai kerosakkan masih dalam siasatan.-KOSMO! ONLINE


Jenazah Fajim Juffa selamat dikebumikan di Semenyih
Oleh HARRITH HISHAM

2 Ogos 2022, 7:41 pm
SEMENYIH – Jenazah jurulatih penerbangan yang maut dalam insiden pesawat terhempas di Ipoh, Perak semalam, selamat dikebumikan di Tanah Perkuburan Islam Bandar Tasik Kesuma, Beranang di sini hari ini.
Mangsa, Fajim Juffa Mustafa Kamal, 52, yang dilaporkan meninggal dunia ketika kejadian dikebumikan di sini kira kira pukul 6.45 petang tadi.
Suasana hiba menyelubungi pekarangan tanah perkuburan apabila kira-kira 500 ahli keluarga dan rakan-rakan termasuk ahli anggota daripada Tentera Udara Diraja Malaysia (TUDM) bagi memberikan penghormatan terakhir kepada mangsa.
Terdahulu, waris arwah iaitu ibu dan adik-beradiknya turut diberi peluang menatap wajah jenazah di rumah kakaknya di sini sebelum disolatkan di Surau Alkauthar, Beranang.
Jenazah tersebut tiba di pekarangan surau kira-kira pukul 6 petang dari Hospital Raja Permaisuri Bainun (HRPB) dengan menaiki kenderaan khas TUDM.
Semalam, Kosmo! melaporkan kejadian sekitar pukul 8 malam itu, jurulatih penerbangan, Fajim Juffa, maut manakala rakannya, Muhammad Din Fikri Zainal Abidin, 62, parah.

Difahamkan, pesawat PIPER 28 yang terhempas itu berlepas dari Bats Aviation Sdn. Bhd. (BATS). – KOSMO! ONLINE


Warga Singapura langgar kereta Tunku Idris tampil beri keterangan
Oleh MOHAMAD FAIZAL HASHIM

2 Ogos 2022, 6:43 pm
JOHOR BAHRU – Polis sedang melengkapkan kertas siasatan berhubung insiden pergeselan antara kereta bernombor pendaftaran Singapura dengan kereta milik Tunku Temenggong Johor, Tunku Idris Iskandar Sultan Ibrahim di Jalan Serampang, Taman Pelangi semalam.
Ketua Polis Daerah Johor Bahru Selatan, Asisten Komisioner Raub Selamat berkata, lelaki berusia 62 tahun itu tampil merakam percakapan di Balai Polis Trafik Johor petang semalam selepas kejadian mengenai insiden itu tular.
Katanya, tidak ada tangkapan dibuat terhadap lelaki warganegara Singapura itu setelah dia tampil untuk memberikan keterangan.
“Setelah merakam percakapan pemandu kereta mewah tersebut, warga emas itu dibenarkan pulang dan dibenarkan balik ke Singapura kerana ini bukan kes jenayah.
“Sementara itu, polis dalam proses menyiapkan kertas siasatan untuk diserahkan kepada Timbalan Pendakwa Raya secepat mungkin,” katanya kepada pemberita hari ini.
Semalam, kereta kesayangan Tunku Idris calar ‘digesel’ sebuah kereta BMW bernombor pendaftaran Singapura dalam kejadian yang berlaku di hadapan sebuah kedai roti di Jalan Serampang.

Tunku Idris turut turut berkongsi gambar keretanya yang tercalar dan gambar kereta yang melanggarnya selain rakaman televisyen litar tertutup (CCTV) yang memaparkan insiden itu.
Menurut rakaman CCTV tersebut, kejadian berlaku pada pukul 2.17 petang tadi ketika pemandu BMW bernombor pendaftaran Singapura itu masuk ke ruang parkir yang kosong.-KOSMO! ONLINE


Wanita dikecam bawa bayi 6 bulan daki gunung
Oleh KOSMO!

2 Ogos 2022, 7:00 pm
JAKARTA – Seorang wanita di Indonesia menjadi mangsa kecaman netizen kerana membawa bayinya yang baru berusia enam bulan mendaki  gunung, lapor laman berita Berita Hits hari ini.
Berdasarkan klip video  dikongsikan di laman Twitter dan Instagram, sekumpulan pendaki dilihat berjalan menuruni sebuah kawasan pergunungan.
Salah seorang pendaki wanita dilihat menggendong bayinya yang sedang tidur sambil berjalan menuruni kawasan pergunungan dipenuhi pokok pine.
Dia yang turut ditemani suami,  menyelimutkan anaknya bagi mengelakkan bayi tersebut  kesejukan.
“Duit boleh dicari, bila lagi mahu bawa bayi enam bulan mendaki gunung untuk pertama kali?” demikian menurut keterangan pada hantaran tersebut.
Hantaran itu menjadi tular dengan sesetengah netizen mengecam tindakannya, namun ada  juga yang menyokong wanita itu.

“Bagi saya, persekitaran dan pelbagai perkara lain di atas gunung belum tentu sesuai untuk bayi,” kata seorang netizen.
“Di luar negara, ramai ibu bapa  membawa bayi mereka naik gunung dan mengembara secara ‘backpacking’. Hal mereka jangan dicampur. Alhamdulillah jika tiada perkara buruk yang berlaku. Teruskan usaha anda,” kata seorang pengguna lain. – Agensi


Mahkamah: Najib ikrar aset dimiliki RM4.49 juta
Oleh NUZULSHAM SHAMSUDDIN

2 Ogos 2022, 6:12 pm
KUALA LUMPUR – Bekas Perdana Menteri, Datuk Seri Najib Tun Razak mengikrarkan di mahkamah bahawa beliau mempunyai aset yang sebanyak RM4.49 juta.
Antara aset-aset itu ialah Amanah Saham Nasional Berhad, beberapa lot tanah dan rumah serta kereta mewah jenama Mercedez-Benz dan Bentley Continental Flying Spur.
Najib mendedahkan aset-asetnya itu selepas SRC International Sdn. Bhd. dan sebuah anak syarikatnya, Gandingan Mentari Sdn Bhd selaku plaintif dalam kes saman terhadap Najib selaku defendan memperoleh perintah injunksi mareva daripada Mahkamah Tinggi di sini untuk menghalang beliau daripada memindahkan atau melupuskan mana-mana asetnya bernilai sehingga RM42 juta.
Injunksi mareva adalah perintah sementara yang mengekang Najib selaku defendan daripada melupuskan aset sehingga keputusan dicapai dalam kes antara plaintif dan defendan.
Sebelum ini, pada 24 Mac lalu, Pesuruhjaya Kehakiman, Datuk Mohd Arief Emran Arifin yang membenarkan permohonan SRC dan Gandingan Mentari dalam saman SRC ke atas Najib turut mengarahkan Ahli Parlimen Pekan itu, mendedahkan kepada peguam SRC secara bertulis aset beliau di dalam atau di luar Malaysia bernilai sehingga RM42 juta dalam tempoh 30 hari selepas perintah itu diserahkan kepadanya.
Selain tidak boleh mengalih, melupus, mengendali atau mengurangkan nilai asetnya di dalam dan di luar Malaysia bernilai sehingga RM42 juta, Najib juga perlu mendedahkan secara bertulis aset beliau di dalam atau di luar negara bagi jumlah yang sama.

Bagaimanapun, Najib dibenarkan untuk mengeluarkan dan membelanjakan wang daripada sebuah akaun bank atau sumber lain tidak melebihi RM100,000 sebulan untuk perbelanjaan sara hidup dan guaman.
Berdasarkan dokumen diperoleh pihak media hari ini, Najib, 69, mendedahkan aset yang dimilikinya sehingga 30 Jun tahun ini di dalam afidavit tambahan yang difailkannya pada 20 Julai lepas menerusi Tetuan Shafee & Co.
Antara aset yang dimilikinya ialah beberapa lot tanah dan rumah di Pekan, Kuantan, Bentong dan Genting Highland, Pahang serta di Semenyih, Selangor keseluruhannya bernilai RM460,987.
Selain itu ialah lima buah kenderaan mewah jenis Mercedez-Benz dan Bentley Continental Flying Spur yang mana empat daripadanya adalah hadiah daripada besannya dari Kazakhstan, sebuah motosikal Honda EX-5 dan motosikal Kawasaki ZG (diperoleh sebagai hadiah), yang keseluruhannya bernilai RM252,000.
Najib turut mendedahkan beliau mempunyai wang RM1.24 juta di dalam akaun sebuah bank dan wang deposit pelaburan Amanah Saham Nasional Berhad berjumlah RM2.52 juta.
Sementara itu, Najib menerusi afidavit yang difailkan pada 25 April lepas mengesahkan beliau tidak mempunyai sebarang aset berjumlah RM42 juta.
Dalam pada itu, peguam, Muhammad Farhan Muhammad Shafee yang mewakili Najib ketika dihubungi berkata, pihaknya telah menarik balik permohonan untuk menangguhkan kes sivil tersebut.
“Hari ini ditetapkan untuk pendengaran permohonan untuk penangguhan prosiding tetapi hari ini kami telah menarik balik permohonan tersebut, ” kata Muhammad Farhan.
Kes itu kemudian ditetapkan untuk pengurusan kes pada 13 Oktober ini.
Pada 7 Mei 2021, SRC International dan Gandingan Menteri memfailkan writ saman terhadap Najib mendakwa beliau telah melakukan pecah amanah, menyalahgunakan kuasa dan memperoleh manfaat peribadi daripada dana SRC selain menyeleweng dana berkenaan.
SRC juga mendakwa Najib dalam kapasitinya selaku perdana menteri, menteri kewangan dan penasihat emeritus SRC ketika itu bertindak secara tidak jujur dalam membantu bekas pengarah SRC dan bekas pengarah GMSB dalam melanggar pelbagai kewajipan statutori dan melakukan pecah amanah apabila gagal untuk memeriksa dengan pihak Bank AmIslamic mengenai jumlah penyelewengan yang dimasukkan ke dalam akaun-akaun bank Najib.
Oleh itu, plaintif antara lain menuntut deklarasi bahawa plantif berhak mengikuti dan mengesan wang RM42 juta itu dan menuntut hak milik ekuiti ke atas wang tersebut atau sebarang harta yang diperoleh Najib dengan menggunakan wang berkenaan selain menuntut ganti rugi am, teladan dan teruk. – KOSMO! ONLINE


MAHA 2022: Bernas tawar hadiah bekalan beras selama setahun
Oleh KOSMO!

2 Ogos 2022, 6:31 pm
PETALING JAYA – Padiberas Nasional Berhad (Bernas) meneruskan tradisi menyertai pameran Pertanian, Hortikultur dan Pelancongan Agro (MAHA) 2022 di ruang pameran Dewan A dan juga Laman Padi di Taman Ekspo Pertanian Malaysia Serdang (MAEPS).
Menariknya tahun ini, Bernas akan menganjurkan beberapa aktiviti dan pertandingan berserta hadiah menarik untuk dibawa pulang oleh pengunjung ekspo pertanian terbesar negara ini.
Menurut Bernas, hadiah utama berupa bekalan beras selama setahun, tempat kedua akan memenangi bekalan beras untuk enam bulan dan tempat ketiga pula bakal memenangi bekalan beras selama tiga bulan.
“Bertemakan Sekuriti Makanan Untuk Masa Depan, Bernas akan mempamerkan pelbagai informasi menarik untuk pengunjung MAHA 2022 mengenai tugas serta tanggungjawabnya di dalam melestarikan industri padi dan negara.
“Antara pertandingan yang bakal dianjurkan oleh Bernas adalah Teka Berat Beras?, Chop ‘til you drop!, No Pain No Grain, Pertandingan Badang Bernas, Rice Click dan Sup-rice!,” kata Bernas dalam satu kenyataan hari ini.
Tambah kenyataan itu, pertandingan Teka Berat Beras? adalah pertandingan meneka berat beras yang terdapat di dalam replika beras yang terletak di ruang pameran Bernas di Dewan A.

“Pengunjung perlu menjawab beberapa soalan mudah dan seterusnya meneka berat beras tersebut. Rice Click merupakan pertandingan gambar kreatif melalui platform media sosial yang bertemakan gambar berasaskan beras atau nasi.
“Pemenang akan membawa pulang RM1,000 bagi tempat pertama, RM750 tempat kedua, RM500 untuk pemenang tempat ketiga, manakala lima pemenang saguhati akan memenangi RM100 setiap seorang,” ujarnya.
Dalam pada itu, bertempat di Pentas Utama Dewan A, Bernas akan menganjurkan Pertandingan Badang Bernas pada 13 Ogos.
“Pertandingan yang akan bermula pukul 2 petang ini akan menguji kekuatan fizikal peserta untuk mengangkat kampit beras yang disediakan.
“Manakala di Laman Padi pula, pengunjung akan dijamu dengan Bubur Lambuk Istimewa Bernas, selain dapat melihat sendiri demonstrasi pemprosesan padi di Kilang Mini Padi Bernas.
“Bernas juga menawarkan peluang pekerjaan buat mereka yang sedang mencari pekerjaan. Orang ramai berpeluang untuk berbincang dan menyerahkan resume kepada wakil Bernas pada empat sehingga enam Ogos nanti,” katanya.
Sebarang maklumat lanjut berhubung aktiviti anjuran Bernas sepanjang di MAHA 2022 boleh melayari platform media sosial Bernas di Facebook, Instagram dan juga Twitter. – KOSMO! ONLINE


Lelaki berhati mulia tidak pernah mandi lebih 20 tahun
Oleh KOSMO!

2 Ogos 2022, 6:00 pm
NEW DELHI – Seorang warga emas di Bihar, India mendapat perhatian ramai selepas mendedahkan bahawa dia tidak pernah mandi sejak lebih dua dekad lalu, lapor laman berita Oddity Central semalam.
Dharamdev Ram, 62, dikenali dalam kalangan penduduk kampung Baikunthpur kerana tidak pernah mandi selama 22 tahun.
Namun, tindakannya itu dipuji orang ramai. Ini kerana Dharamdev berikrar tidak akan mandi sehingga keganasan terhadap kaum  wanita, perebutan tanah dan pembunuhan haiwan yang tidak bersalah dihentikan.
Disebabkan semua perkara itu masih berlaku, Dharamdev terus berpegang pada janjinya.
“Pada 1975, saya bekerja di sebuah kilang di Jagdal, Bengal dan berkahwin pada 1978 serta menjalani kehidupan normal.
“Namun, pada 1987, saya tiba-tiba sedar bahawa perebutan tanah, pembunuhan haiwan dan keganasan terhadap wanita mula meningkat.

“Jadi, saya bertemu dengan pendeta yang mengambil saya sebagai murid dan memberi inspirasi kepada saya untuk berbakti,” katanya.
Pada tahun 2000, Dharamdev berhenti kerja di kilang tempat dia bertugas, namun kembali ke pekerjaan tersebut disebabkan tekanan daripada keluarganya.
Namun, apabila berita mengenai ikrarnya untuk tidak mandi itu tersebar, dia dipecat dan menganggur sehingga kini.
Ketika isterinya meninggal dunia pada 2003 sekali pun, Dharamdev tetap enggan mandi termasuk selepas seorang anak lelakinya turut mati. Dalam masa sama, seorang lagi anak lelakinya dikatakan menghilangkan diri.
Dharamdev dikatakan bertegas untuk berpegang teguh pada janjinya yang dibuat 22 tahun lalu meskipun berkemungkinan sehingga dia turut meninggal dunia. – Agensi


AUG 2022: Peluang Muay Thai ‘curi’ emas Thailand
Oleh MUHAMMAD ZUHAILY BADLISHAH

2 Ogos 2022, 5:30 pm
UBON RATCHATHANI – Atlet Muay Thai negara, Kabilan Jelevan Thiagarajan enggan cepat menyerah kalah biarpun bertemu pilihan utama dari Thailand dalam aksi final 60 kilogram (kg) Sukan Universiti ASEAN (AUG) 2022 esok.
Menurut Kabilan, lawannya itu mempunyai kelebihan tersendiri terutama dari segi sokongan padu para penyokong pada aksi di Gimnasium Kampus Utama Universiti Ubon Ratchathani Rajabhat itu nanti.
“Saya jangka satu pertarungan sengit di final nanti kerana setiap atlet itu ada kekuatan dan kelemahan masing-masing walaupun kami tidak pernah bertemu sesama sendiri.
“Buat masa ini saya berada pada keadaan terbaik tanpa mengalami sebarang kecederaan. Cuma ada beberapa aspek perlu diperbaiki sebelum aksi final.
“Saya akan berusaha sehabis baik dan memberikan tentangan secukupnya demi membanggakan nama Malaysia di sini,” katanya.
Sebagai rekod, acara Muay Thai kembali dipertandingkan dalam edisi ke-20 kali ini selepas tiada sewaktu penganjuran AUG 2018 di Nay Pyi Daw, Myanmar.

Walaupun cuma menyasarka satu perak da tiga gangsa tetapi skuad Muay Thai negara tetap mempunyai peluang untuk mencipta kejutan ‘mencuri’ emas dari bumi Thailand. – KOSMO! ONLINE


Iran beri amaran percepat bina bom nuklear buat AS dan Israel
Oleh KOSMO!

2 Ogos 2022, 5:30 pm
TEHRAN – Iran memberi amaran akan membina bom nuklear pada kadar segera yang berkeupayaan memusnahkan seluruh negeri New York sekiranya Amerika Syarikat (AS) melakukan ‘sebarang kesilapan bodoh’, lapor portal berita MailOnline semalam.
Seorang pakar dari Iran, Ben Sabti  menerusi kenyataan di laman Twitter berkata, saluran Telegram Kor Pengawal Revolusi Islam (IRGC) memberi amaran untuk menghasilkan bom atom bagi kegunaan peluru berpandu.
“Iran boleh melaksanakan semula projek Emad dan membina bom atom sekiranya kemudahan Natanz diserang,” demikian menurut kenyataan dalam  saluran Telegram tersebut.
Emad merupakan peluru berpandu jarak jauh milik Iran.
Bisimchi Media yang memiliki hubungan dengan IRGC,  memuat naik video pada saluran Telegram dengan tajuk bermaksud: ‘Bilakah Bom Nuklear Iran yang Sedang Tidur Akan Bangun.’
Dalam video pendek tersebut, ia mengisytiharkan bahawa  Iran akan membangunkan senjata nuklear pada kadar segera sekiranya tentera AS atau Zionis melakukan sebarang ‘kesilapan bodoh’.

Menurut stesen penyiaran Iran International, video itu mendakwa bahawa misil balistik Iran berupaya memusnahkan New York dan menjadikannya padang jarak.
“Kemudahan nuklear Fordow   dibina jauh di bawah kawasan pergunungan di Iran dan dilindungi daripada bom pemusnah serta letupan nuklear.
“Semua infrastruktur yang diperlukan untuk penembusan nuklear telah disediakan di dalamnya.
“Rejim Iran boleh memindahkan program nuklear amannya kepada program senjata nuklear pada kadar pantas,” demikian menurut video tersebut. – Agensi


Tempat sunyi jadi markas operasi punggah rokok putih
Oleh ADNAN IBRAHIM

2 Ogos 2022, 5:38 pm
KLUANG – Sebanyak 800,000 batang rokok putih bernilai RM968,000 termasuk cukai berjaya dirampas oleh Pasukan Batalion Lima Pasukan Gerakan Am (PGA) Simpang Renggam hasil serbuan di sebuah ladang kelapa sawit di Paloh di sini pada 25 Julai lalu.
Dalam serbuan pada pukul 12 tengah hari itu, seorang lelaki tempatan berusia 26 tahun berjaya ditahan di tepi jalan di Jalan Kluang – Paloh di sini disyaki pemilik kepada barang seludup terbabit.
Ketua Polis Johor, Datuk Kamarul Zaman Mamat berkata, pihaknya turut menyita tiga buah kenderaan pelbagai guna (MPV) yang diletakkan di tepi jalan kawasan terpencil.
“Hasil pemeriksaan ke atas kenderaan terbabit mendapati 80 bungkusan berwarna coklat ditemui setiap kenderaan disyaki rokok tidak bercukai.
“Pemeriksaan yang dilakukan anggota pasukan menemui sebanyak 4,000 karton rokok dengan anggaran nilai RM400,000 dengan nilai cukai berjumlah RM568,000.
“Nilai keseluruhan rampasan adalah RM1.2juta termasuk harga tiga buah kenderaan pelbagai guna (MPV) yang terdiri daripada masing-masing sebuah Toyota Vellfire, Toyota Alphard dan sebuah Proton Exora,”katanya pada sidang akhbar di Ibu Pejabat Polis Daerah (IPD) Kluang hari ini.

Menurutnya, kes akan disiasat mengikut Seksen 135 (1) dan Seksen 35 (1) Akta Kastam 1967, jika sabit kesalahan boleh dikenakan hukuman denda tidak kurang 10 kali ganda nilai rampasan atau RM100,000 (yang mana lebih tinggi) sehingga tidak lebih 20 kali ganda nilai suapan atau RM500,000 atau penjara tidak kurang enam bulan dan tidak lebih lima tahun atau kedua-duanya sekali.
“Modus operandi kumpulan ini adalah mencari satu lokasi yang sunyi sebagai tempat operasi memunggah rokok berkenaan sebelum dipasarkan ke kedai-kedai runcit sekitar bandar Kluang dan Paloh.
“PDRM akan terus menjalankan pembenterasan terhadap kegiatan penyelewengan minyak diesel bersubsidi, minyak masak bersubsidi, arak dan rokok yang boleh menyebabkan kerugian kepada hasil negara,”katanya.
Beliau turut berharap orang ramai dapat terus menyalurkan maklumat berkaitan aktiviti-aktiviti seperti itu agar keselamatan dan ketenteraman terpelihara. – KOSMO! ONLINE


Bungkus kain buruk di kepala paip penyebab pencemaran silang
Oleh KOSMO!

2 Ogos 2022, 7:18 pm
PETALING JAYA – Tindakan segelintir peniaga premis makanan membungkus kepala paip dengan kain buruk boleh menyebabkan berlaku pencemaran silang.
Menerusi Facebook Bahagian Keselamatan dan Kualiti Makanan, Jabatan Kesihatan Labuan memaklumkan, hal ini kerana kain buruk tersebut mengumpul kotoran kerana dibungkus pada kepala paip dalam masa yang lama.
“Keadaan begini kerap dilakukan di premis makanan.
“Kain buruk dibungkus pada kepala paip boleh menjadi punca pencemaran kepada air yang digunakan untuk mencuci perkakas memasak dan makanan mentah yang dibasuh,” katanya pada hantaran tersebut.
Sehubungan itu, pihak tersebut menasihati peniaga premis makanan supaya tidak melakukan kesalahan tersebut bagi mengelakkan pencemaran berlaku terhadap makanan. -KOSMO! ONLINE


Bekas pengarah dan pegawai kanan ditahan SPRM
Oleh MOHD. HUSNI MOHD. NOOR

2 Ogos 2022, 5:24 pm
PUTRAJAYA – Dua individu masing-masing merupakan bekas pengarah dan pegawai kanan sebuah agensi kerajaan ditahan Suruhanjaya Pencegahan Rasuah Malaysia (SPRM) kerana dipercayai mengemukakan tuntutan palsu.
Kedua-dua mereka dipercayai mengemukakan tuntutan palsu bernilai lebih RM175,000 selain meminta wang suapan berjumlah hampir RM60,000 daripada pihak kontraktor.
Sumber berkata, suspek lelaki berusia dalam lingkungan 44 hingga 50 tahun itu ditahan di Pejabat SPRM Kota Kinabalu, Sabah hari ini pukul 12.30 tengahari ketika hadir memberi keterangan.
“Kedua-dua suspek telah menggunakan lesen beberapa syarikat bagi melakukan tuntutan palsu berhubung kerja-kerja pembekalan makanan dan minuman berjumlah lebih RM175,000 namun tiada pembekalan mahupun program dilaksanakan oleh pihak terbabit.
“Dalam pada itu, bekas pengarah tersebut juga dipercayai menerima bayaran secara bulanan lebih RM60,000 daripada seorang kontraktor dalam tempoh 2017 hingga 2019,” katanya.
Sementara itu, Pengarah SPRM Sabah, Datuk S. Karunanithy ketika dihubungi mengesahkan tangkapan tersebut dan berkata kes sedang disiasat mengikut Seksyen 17(a) dan 18 Akta SPRM 2009 .

Tambah beliau, tangkapan itu merupakan hasil kerjasama di antara SPRM Sabah dan Unit Integriti agensi kerajaan berkenaan.
“Kedua-dua suspek tersebut akan di bawa ke Mahkamah Majistret Kota Kinabalu, Sabah esok (Rabu) bagi tujuan permohonan reman,” katanya. – KOSMO! ONLINE


Lebih 500 kenderaan tenggelam dalam banjir kilat di JB
Oleh KHAIRUL MOHD. ALI

2 Ogos 2022, 4:59 pm
JOHOR BAHRU – Lebih 500 buah kenderaan yang diletakkan di kawasan parkir sekitar bandar raya ini ‘tenggelam’ dalam banjir kilat yang melanda pusat bandar raya ini hanya dalam tempoh kira-kira satu jam selepas hujan lebat sejak pukul 12.30 tengah hari tadi.
Banjir kilat didapati berlaku di beberapa kawasan utama dinaiki air antaranya Jalan Yahya Awal, Jalan Ayer Molek, Jalan Wong Ah Fook, Kampung Mohd. Amin, Jalan Kolam Ayer, Jalan Mahmoodiah dan Jalan Tun Abdul Razak.
Tinjauan yang dilakukan di kawasan letak kenderaan berbayar di Jalan Ayer Molek, di sini mendapati lebih daripada 150 buah kenderaan telah tenggelam sehingga lebih separuh kenderaan menyebabkan majoritinya daripada tidak dapat dihidupkan.
Suasana huru hara dapat dilihat apabila pemilik kenderaan bergegas menolak kenderaan masing-masing untuk ke kawasan yang lebih tinggi selepas kawasan letak kenderaan itu dinaiki air.
Banjir kilat berkenaan dilihat kembali surut kira-kira pukul 2.30 petang dengan Skuad Kilat Majlis Bandaraya Johor Bahru (MBJB) turut dilihat melakukan kerja-kerja pembersihan longkang yang tersumbat.
Salah seorang mangsa, Alias Said, 46, memberitahu, dia telah bekerja di kawasan berkenaan sejak kira-kira 10 tahun lalu, namun kejadian banjir kilat itu merupakan yang paling teruk pernah dialaminya.

Sementara itu, seorang lagi mangsa, Nour Hashidah Fahruddin, 37, memberitahu, sebelum ini pekerja di kawasan berkenaan telah membuat aduan kepada pihak berkuasa tempatan (PBT) apabila berlakunya banjir. – KOSMO! ONLINE.


Mengapa jadi baik, buat saya terluka? – Amelia Henderson
Oleh MOHD. HAIKAL ISA

2 Ogos 2022, 4:05 pm
PETALING JAYA – Aktres dan model jelita, Amelia Henderson seolah-olah memberi bayangan tentang status hubungan cintanya dengan Aedy Ashraf yang dikatakan sudah berakhir.
Amelia atau nama sebenarnya, Amelia Thripura Henderson memberitahu dia telah mencuba melakukan yang terbaik namun akhirnya dilukai.
“Why is it that trying to be nice and do the right thing only ever gets me hurt? (Mengapa mencuba untuk menjadi baik dan buat benda yang betul hanya membuatkan diri saya terluka?),” ciap Amelia menerusi Twitter.
Dalam pada itu, pelakon yang cukup dikenali menerusi drama rantaian, Kisah Cinta Kita itu mendedahkan, dia sudah letih untuk terus berpura-pura.
“Sick of pretending (penat nak berpura-pura),” ciap Amelia, 27.
Biarpun tidak menujukan ciapan tersebut kepada mana-mana pihak secara spesifik. Status tersebut turut menuai perhatian ramai sehingga ada yang mengirimkan kata-kata semangat agar segala urusan Amelia dipermudahkan.

Pelakon yang cukup dikenali menerusi drama rantaian, Kisah Cinta Kita itu bagaimanapun masih memilih pendekatan mengunci mulut tentang spekulasi putus cinta yang sedang diperkatakan.
Terdahulu, Kosmo! melaporkan hubungan percintaan pasangan hero heroin drama bersiri Kisah Cinta Kita itu seperti dilanda masalah berikutan luahan berbaur patah hati Aedy menerusi Twitter.
“Mungkin betul kata mereka, sesetengah orang hanya ditakdirkan untuk berada dalam hidup sebagai kenangan”, tulis Aedy dalam akaun Twitternya.
Lebih menguatkan spekulasi perpisahan mereka apabila ada pengikut yang mempersoalkan tindakan masing-masing yang sudah saling tidak mengikuti satu sama lain dalam Instagram.
Dalam hantaran lain, Aedy atau nama lengkapnya Mohammad Addy Ashraf Rosmadi turut memuat naik emoji bunga layu, seperti menggambarkan ‘Renjana’ (panggilan Aedy kepada Amelia) yang kini dipercayai menjauhkan diri.
Ciapan tersebut dibanjiri dengan pelbagai reaksi netizen yang rata-rata kecewa seandainya hubungan mereka benar-benar sudah berakhir.
Sebelum ini pada 27 Mac lalu, kecoh dalam media sosial apabila tular video memaparkan Aedy melutut melamar Amelia sebagai kekasih hatinya di sebuah acara festival makanan di Bukit Jalil.
Sekitar tahun 2018, Amelia mengesahkan sudah bercerai dengan bekas suami iaitu Tunku Harunnarasheed Putra. Dia bagaimanapun tidak berkongsi lanjut tarikh dan punca perceraiannya. – KOSMO! ONLINE


Kertas siasatan kes rogol penceramah bebas diserah kepada pendakwa raya
2 Ogos 2022, 5:11 pm
KUALA LUMPUR – Polis mengesahkan kertas siasatan berhubung kes penceramah bebas yang didakwa merogol seorang remaja perempuan bawah umur sudah dihantar ke pejabat Timbalan Pendakwa Raya, hari ini.
Ketua Polis Kuala Lumpur, Datuk Azmi Abu Kassim berkata, kertas siasatan dirujuk untuk penelitian sebelum menunggu arahan lanjut daripada pihak pendakwaan.
“Kita (polis) sudah serahkan kertas siasatan kepada Timbalan Pendakwa Raya hari ini untuk semakan dan kita tunggu arahan seterusnya,” ujarnya ringkas hari ini.
Terdahulu, Azmi berkata, lelaki berusia lingkungan 30-an itu diserahkan kepada Kontinjen Perak selepas tempoh remannya tamat pada 27 Julai lalu yang mana siasatan kes dilakukan Polis Kuala Lumpur.
Sebagai rekod, penceramah bebas tersebut ditahan di Ibu Pejabat Polis Daerah (IPD) Kuala Selangor, Selangor pada 18 Julai lalu.
Katanya, kes disiasat dibawah Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017. – KOSMO! ONLINE


Rakyat jelata tak sabar tatap wajah Sultanah Kelantan
Oleh ROHANA MOHD. NAWI

2 Ogos 2022, 4:14 pm
KOTA BHARU – Rata-rata rakyat Kelantan mengakui terkejut dengan pengisytiharan Che Puan Nur Diana Petra Abdullah sebagai Duli Yang Maha Mulia Sultanah Kelantan berkuat kuasa hari ini.
Bagaimanapun, kebanyakan daripada mereka gembira dengan perkhabaran tersebut malah tidak sabar untuk menatap wajah Sultanah Kelantan itu yang masih menjadi tanda tanya.
Berita berkaitan: Che Puan Nur Diana Petra Abdullah diisytihar Sultanah Kelantan
Seorang peniaga kedai makan, Fazila Rahim, 29, berkata, sejujurnya dia terkejut selepas membaca berita mengenai pengumuman itu menerusi portal Kosmo! Online hari ini.
Menurutnya, dia bersyukur apabila Sultan Muhammad V sudah melangsungkan perkahwinan, namun masih menunggu pengumuman wajah Sultanah Kelantan itu.
Rosnani
“Sebagai rakyat Kelantan, saya gembira dengan pengisytiharan ini. Cuma, saya masih tertanya-tanya sama ada Sultanah Kelantan itu dari Kelantan atau luar negeri ini,” katanya ketika ditemui Kosmo! semalam.

Sementara itu, seorang suri rumah, Rosnani Mohd. Nawi, 60, berkata, berita mengenai pengisytiharan Che Puan Nur Diana Petra sebagai Sultanah Kelantan itu menjadikan keluarga kesultan Kelantan kembali lengkap.
“Saya tidak sabar untuk melihat gambar Sultanah Kelantan berada di sebelah Sultan Muhammad V. Sebelum ini, hanya gambar Sultan Kelantan terpampang pada majlis-majlis rasmi atau di dalam bangunan kerajaan.
“Jadi, gambar Sultanah Kelantan pastinya akan menemani Sultan Muhammad V selepas ini,” katanya.
Azuhan
Seorang pesara, Azuhan Ibrahim, 62, berkata, dia berharap Sultan Muhammad V akan terus mentadbir negeri ini dengan baik selepas kehadiran Sultanah Kelantan.
“Diharap Sultanah dapat memberi lebih kebaikan kepada rakyat dalam mentadbir negeri ini terutamanya daripada segi kebajikan dan agama,” katanya.


Bayi terdedah asap rokok, risiko mati mengejut
Oleh KOSMO!

2 Ogos 2022, 5:17 pm
PETALING JAYA – Elakkan bayi daripada perokok kerana kajian menunjukkan bayi terdedah dengan asap rokok dan sisa rokok berisiko tinggi untuk mati mengejut atau Sindrom Kematian Bayi Mengejut (SIDS).
Perkara tersebut adalah antara langkah bagi mencegah bayi daripada SIDS seperti dikongsikan oleh pegawai perubatan swasta, Dr. Ahmad Samhan pada media sosialnya.
Menerusi perkongsian beliau, kematian mengejut tersebut tidak dapat dijangka dan sindrom itu biasa berlaku pada bayi berusia lingkungan satu bulan hingga setahun.
Katanya, langkah lain ialah elakkan tidur dalam posisi meniarap kerana kemungkinan bayi tertutup hidung dan mulut sangat tinggi malah, mereka masih tidak kuat untuk menukar posisi jika lemas.
“Elakkan tidur di atas tilam dan cadar lembut kerana akan membuatkan bayi tenggelam dari paras selamat dan berkemungkinan akan terbenam mukanya.
“Selain itu, elakkan meletakkan mainan lembut (soft toys) di atas katil. Ini akan menyebabkan kemungkinan boleh menutup muka bayi ketika tidur,” katanya.

Beliau berkata, selain itu, elakkan bayi daripada memakai pakaian berlapis ketika tidur kerana boleh menyebabkan suhu badan menjadi tinggi ekoran sekali gus menambah risiko SIDS.
“Seterusnya, elakkan bayi tidur dengan kanak-kanak lain kerana berkemungkinan dihempap tanpa sedar. Dalam masa sama, menyusu badan anak dapat mengurangkan risiko SIDS sebanyak 50 peratus.
“Jika bayi mengalami masalah jangkitan salur pernafasan, segera dapatkan rawatan doktor. Ibu bapa perlu beri lebih perhatian pada bayi yang pramatang kerana risiko SIDS sangat tinggi,” katanya. -KOSMO! ONLINE


CEO mengaku tak bersalah tipu 2 individu RM80,000
Oleh ISWAN SHAFIQ ISA

2 Ogos 2022, 4:36 pm
SEBERANG PERAI – Seorang ketua pegawai eksekutif (CEO) sebuah syarikat pelaburan sekali lagi mengaku tidak bersalah di Mahkamah Sesyen Butterworth di sini hari ini atas dua pertuduhan menipu dua individu sehingga mencecah RM80,000 dua tahun lalu.
Tertuduh, Abdul Wahab S. Mohd. Mydin, 53, membuat pengakuan tersebut selepas pertuduhan berkenaan dibacakan di hadapan Hakim Noor Aini Yusof.
Mengikut pertuduhan pertama iaitu antara pukul 11.01 hingga 11.08 pagi pada 21 April 2020, tertuduh didapati telah memperdayakan seorang lelaki berusia 54 untuk mendepositkan wang sebanyak RM30,000 ke dalam akaun RHB Bank atas nama Green Age Solar Technology Sdn. Bhd.
Ini didakwa bertujuan mendapatkan keuntungan hibah seperti yang dinyatakan dalam perjanjian antara kedua-dua belah pihak yang mana mangsa tidak akan menyerahkan wang tersebut sekiranya tidak diperdayakan oleh tertuduh.
Bagi pertuduhan berikutnya pula iaitu antara 19 hingga 22 April 2020, tertuduh didakwa memperdayakan seorang lagi mangsa iaitu lelaki berusia 52, untuk mendepositkan wang sebanyak RM50,000 ke dalam akaun yang sama atas tujuan yang sama seperti pertuduhan terdahulu.
Kedua-dua kesalahan itu dilakukan di Block A-G & A-1 Wellesley Home MPT 1264, Jalan Perusahaan, Kawasan Perusahaan Perai dalam daerah Seberang Perai Tengah di sini. –  KOSMO! ONLINE


Aiskrim vanila tidak kurangkan sakit tekak
Oleh KOSMO!

2 Ogos 2022, 5:05 pm
PETALING JAYA – Aiskrim vanila tidak mengurangkan sakit tekak terutama bagi kanak-kanak yang mengalami penyakit tersebut.
Lebih teruk, kandungan utama dalam aiskrim vanila yang merupakan gula akan melambatkan proses kesembuhan.
Perkara itu didedahkan oleh seorang doktor perubatan, Mazliana Mazlan melalui perkongsian video di Instagramnya.
Katanya, aiskrim mungkin menyebabkan radang tekak tidak pulih dan ais hanya untuk mengurangkan rasa sakit pada tekak.
“Aiskrim vanila banyak ramuan yang digunakan. Lebih mengejutkan gula pula yang utama, perasa tiruan, pewarna tiruan, pengawet dan banyak lagi.
“Sakit tekak biasanya disebabkan jangkitan bakteria atau virus dan gula pula makanan bakteria. Kita bagi gula pada bakteria maka makin sakit lambat anak sembuh sakit tekak,” katanya,

Beliau turut menasihatkan bahawa tidak kira sama ada gula organik atau susu segar tetap ada sumber radang yang boleh pekatkan kahak.
“Gula walaupun organik, tetap pemanis yang kita perlu kurangkan dari anak bila tidak sihat,” ujarnya.
Jelas Mazliana, dia juga tidak terlepas daripada stigma masyarakat tentang makan aiskrim untuk melegakan sakit tekak sebelum mengetahui lebih mendalam tentang makanan proses.
“Boleh untuk kita bagi makan aiskrim waktu anak tidak sihat iaitu aiskrim buah, kisarkan sendiri dari buah semata-mata dan tidak perlu letak gula. Ini baru aiskrim yang sihat dan boleh dimakan oleh anak yang sakit tekak,” katanya. – KOSMO! ONLINE


Doakan kejayaan saya rakyat Malaysia – Azeem
Oleh MUHAMMAD ZUHAILY BADLISHAH

2 Ogos 2022, 4:07 pm
UBON RATCHATHANI – Pemegang rekod baharu 100 meter (m) negara, Muhammad Azeem Fahmi mengharapkan doa daripada rakyat Malaysia untuk menempa kejayaan pada Kejohanan Olahraga Remaja Dunia 2022 di Cali, Colombia.
Azeem, 18, mara ke separuh akhir selepas mengungguli peringkat saringan lapan di Stadium Pascual Guerrero awal pagi tadi dengan catatan masa menakjubkan 10.09 saat (s).
Catatan itu sekali gus memecahkan rekod lama 100m kebangsaan, 10.18s yang sebelum ini dilakukan oleh Khairul Hafiz Jantan pada Sukan Malaysia (Sukma) 2016.
“Terima kasih semua atas ucapan. Alhamdulillah untuk segala-galanya. Kita fokus separuh akhir dan harapnya ke final.
“Hanya yang saya minta kepada semua rakyat Malaysia ialah doa dan (ucapan) positif. Itu senjata paling kuat untuk diri ini,” katanya menerusi perkongsian di IG Story miliknya hari ini.
Azeem akan beraksi dalam saingan separuh akhir tiga bersama Almond Small (Kanada), Nazzio John (Grenada), Bouwahjgie Nkrumie (Jamaica), Alessio Faggin (Itali), Mukethwha Tshifura (Afrika Selatan), Hiroto Fujiwara (Jepun) dan Tomas Mondino dari Argentina.

Saingan separuh akhir itu dijadualkan berlangsung sekitar pukul 4 pagi waktu Malaysia. – KOSMO! ONLINE


Harga siling minyak masak botol 5kg RM34.70 mulai 8 Ogos
Oleh MOHD RIDZAUDDIN ROSLAN

2 Ogos 2022, 4:06 pm
PUTRAJAYA- Harga siling minyak masak tulen kemasan botol lima kilogram (kg) akan ditetapkan pada harga RM34.70 di peringkat runcit seluruh negara termasuk Sabah dan Sarawak berkuat kuasa 8 Ogos ini.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, penetapan harga siling itu dicapai menerusi mesyuarat Pasukan Khas Jihad Tangani Inflasi (PKJTI) yang diadakan semalam.
“Ia juga antara lain menyaksikan mekanisme penetapan harga siling minyak masak botol tidak bersubsidi ditentukan secara bulanan untuk seluruh Malaysia mengikut harga purata minyak sawit mentah (CPO) bagi satu tan metrik di pasaran dunia pada bulan sebelumnya.
“Harga purata bulanan CPO akan ditentukan oleh Kementerian Perusahaan, Perladangan dan Komoditi pada setiap 1 hari bulan diikuti dengan pengumuman harga siling bagi bulan itu yang akan berkuat kuasa pada 8 hari bulan sehingga 7 hari bulan berikutnya,” katanya dalam satu kenyataan di sini tadi.
Alexander berkata, berdasarkan perangkaan Lembaga Minyak Sawit Malaysia (MPOB), harga purata CPO bagi Julai 2022 adalah RM4,603.
“Sehubungan itu, menerusi pengiraan kementerian dengan mengambil kira semua faktor berkaitan di samping rundingan bersama pemain industri minyak sawit, harga maksimum jualan di peringkat peruncit untuk botol 5kg bagi Ogos 2022 ditetapkan pada paras RM34.70.

“Mekanisme di sebalik penetapan harga siling itu dibuat bersandarkan simulasi harga jualan minyak masak tulen di peringkat peruncit, dengan mengambil kira perkembangan semasa CPO” ujarnya.
Bagaimanapun, katanya, penetapan harga siling juga mengambil kira beberapa aspek kos luar jangka seperti logistik termasuk situasi dialami segelintir peruncit untuk menghabiskan bekalan minyak masak tulen yang dibeli dengan harga lama. – KOSMO! ONLINE


Amber Heard dakwa Johnny Depp mati pucuk
Oleh KOSMO!

2 Ogos 2022, 4:16 pm
BANDAR RAYA NEW YORK – Pelakon Johnny Depp mengalami masalah mati pucuk  yang  membawa kepada perlakuan keganasan seksual terhadap bekas isterinya, Amber Heard,  demikian menurut  peguam aktres berkenaan seperti laporan  portal berita MailOnline.
“Meskipun Depp enggan mendedahkan masalah yang dihadapinya itu, keadaan tersebut adalah relevan kepada tindakan keganasan seksual yang dilakukannya.
“Ini  termasuk sikap panas baran dan menggunakan botol terhadap Heard,” demikian menurut dokumen pada 28 Mac lalu itu yang diperoleh semalam.
Menurut peguam Heard, keadaan kesihatan Depp menjadi faktor kepada sikap ganas  terhadap isterinya.
Heard mendakwa, ketika mengambil ubat  bagi mengatasi masalah mati pucuk, kesukaran yang dialami Depp ketika melakukan hubungan seks  menyebabkan dia menjadi seorang pemarah dan melepaskan kemarahan itu terhadap isterinya.
“Saya mengganggapnya sebagai hubungan seks ketika marah. Dia bertindak ganas terhadap saya selama beberapa kali dan melakukan hubungan seks dalam keadaan marah,” kata Heard.

Bintang Aquaman itu turut menambah, bekas suaminya itu kerap  menghabiskan lebih banyak masa untuk minum arak bersama rakan-rakan  dan pulang ke rumah dalam keadaan mabuk,  menjadikannya bertindak ganas.
Depp menafikan semua tuduhan Heard termasuk serangan seksual sepanjang proses perbicaraan kes saman mereka yang berakhir Jun lalu.
Heard telah diarah  oleh mahkamah untuk membayar ganti rugi berjumlah AS$10.35 juta (RM46.1 juta) selepas juri mendapati dia memfitnah Depp menerusi satu kenyataan dalam akhbar Washington Post yang diterbitkan pada 2018. – AGENSI


Gagal pindah kes, Rozman kekal dibicara di Mahkamah Sesyen
Oleh NORLIZAH ABAS

2 Ogos 2022, 3:10 pm
KUALA LUMPUR – Ahli Parlimen Labuan, Datuk Rozman Isli kekal dibicarakan di Mahkamah Sesyen di sini atas pertuduhan menggunakan kedudukan untuk mendapatkan rasuah bagi sebuah projek, empat tahun lalu.
Perkara itu diputuskan selepas Hakim Datuk Muhammad Jamil Hussin menolak permohonan beliau agar kes di Mahkamah Sesyen, dipindahkan ke Mahkamah Tinggi.
Perbicaraan dijadualkan didengar di hadapan Hakim Rozina Ayob pada 11 dan 12 Ogos ini selepas mahkamah menolak permohonan beliau agar prosiding ditangguhkan.
Hakim Muhammad Jamil ketika menolak permohonan itu berpendapat, meskipun Rozman mempunyai kedudukan sebagai Ahli Parlimen, status itu tidak mewajarkan perbicaraan dipindahkan ke Mahkamah Tinggi walaupun beliau menyatakan kes itu menjadi tumpuan umum dan mendapat laporan media.
Mahkamah berpendirian, bukan menjadi undang-undang bahawa tertuduh yang berkedudukan sebagai Ahli Parlimen, maka perbicaraan harus didengar di Mahkamah Tinggi.
“Semua tertuduh mesti dilayan sama rata tanpa menghiraukan status dan Rozman yang merupakan seorang ahli politik tidak seharusnya diberi layanan berbeza jika memohon untuk memindahkan kesnya.

“Sama seperti tertuduh lain, beliau mesti memenuhi kehendak mana-mana perenggan di bawah Seksyen 417(1) Kanun Tatatacara Jenayah,” ujar hakim itu.
Hakim Muhammad Jamil berpendapat, kes melibatkan ahli politik lain seperti Syed Saddiq Syed Abdul Rahman berbeza kerana pihak pendakwaan tidak membantah terhadap permohonan pemindahan kes ke Mahkamah Tinggi. – KOSMO! ONLINE.


Anggaran RM50.2 bilion kos pembinaan MRT3
Oleh MOHD RASDAN AHMAD

2 Ogos 2022, 3:14 pm
KUALA LUMPUR – Kos keseluruhan pelaksanaan Projek Mass Rapid Transit Laluan 3 (MRT3) dijangka menelan belanja berjumlah RM50.2 bilion.
Menteri Kewangan, Tengku Datuk Seri Zafrul Abdul Aziz berkata, kos pembinaan projek pengangkutan awam itu sahaja dianggarkan telah mencecah RM34.3 bilion.
“Daripada jumlah keseluruhan, RM8.4 bilion membabitkan kos pengambilan tanah, manakala RM5.6 bilion lagi adalah untuk pengurusan projek.
“Manakala sebanyak RM1.9 bilion lagi perbelanjaan adalah bagi lain-lain kos,” jelasnya pada sesi jawapan lisan di Dewan Rakyat hari ini.
Beliau berkata demikian ketika menjawab pertanyaan Fahmi Fadzil (PH-Lembah Pantai) yang ingin tahu mengenai jumlah kos pembinaan MRT3 dengan pecahan terperinci jumlah terbabit dan sama ada kerajaan akan mendapatkan persetujuan Parlimen bagi pelaksanaan MRT3.
Tambahnya, kerajaan pada 4 Mac 2022 bersetuju dengan pelaksanaan Projek MRT3 yang akan melengkapkan infrastruktur pengangkutan awam sedia ada di Lembah Klang dengan menyediakan perkhidmatan bersepadu, mampu milik dan cekap untuk keselesaan dan kemudahan rakyat. – KOSMO! ONLINE.


Mahkamah: Kes SM Faisal cederakan Emilia Hanafi 8 September
Oleh NUZULSHAM SHAMSUDDIN

2 Ogos 2022, 3:47 pm
KUALA LUMPUR – Perbicaraan kes ahli perniagaan terkenal Datuk SM Faisal SM Nasimuddin yang didakwa menyebabkan kecederaan terhadap bekas isterinya, Emilia Hanafi yang sepatutnya bersambung hari ini di ditangguhkan ke 8 September.
Majistret Nadia Othman menetapkan 8 September ini untuk sambung perbicaraan selepas Timbalan Pendakwa Raya Nur Aishah Ahmad Zakiuddin memaklumkan bahawa pihak-pihak telah bersetuju supaya tarikh-tarikh baharu ditetapkan.
“Tarikh-tarih yang dipersetujui oleh pihak pendakwaan dan pembelaan ialah pada 8, 12 dan 14 September, 14 dan 26 Oktober serta 17 dan 18 November ini,” kata Nur Aishah.
Dalam pada itu, peguam Datuk Akberdin Abdul Kader yang mewakili SM Faisal mengesahkan perkara berkenaan.
Sementara itu, Nur Aishah ketika ditemui di luar mahkamah berkata sepatutnya perbicaraan diteruskan dengan saksi pendakwaan iaitu anak lelaki kepada SM Faisal dan Emilia, yang berusia 15 tahun dalam prosiding yang dijalankan secara tertutup.
“Bagaimanapun, perbicaraan hari ini dilapangkan berikutan majistret yang mendengar kes ini berdepan dengan hal kecemasan,” kata Nur Aishah.

Mengikut pertuduhan, SM Faisal, 43, didakwa dengan sengaja menyebabkan kecederaan ke atas Emila, 43, yang merupakan isterinya (ketika kejadian) di sebuah rumah di Desa Sri Hartamas, Brickfields di sini antara pukul 12.30 tengah hari hingga pukul 4.30 petang pada 22 November 2015.
Berikutan itu pertuduhan dikemukakan mengikut Seksyen 323 Kanun Keseksaan dan boleh dihukum di bawah Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan. – KOSMO! ONLINE


Tawaran gaji lebih RM10,000 tarik golongan muda jadi ‘scammer’
Oleh KHAIRUL MOHD. ALI

2 Ogos 2022, 3:32 pm
JOHOR BAHRU – Peluang mendapat pendapatan bulanan melebihi RM10,000 menjadi tarikan utama kepada golongan muda untuk terlibat dengan sindiket penipuan dalam talian lebih dikenali sebagai scammer.
Ketua Polis Johor, Datuk Kamarul Zaman Mamat berkata, tawaran lumayan berkenaan menyebabkan golongan muda tidak merasa ‘bersalah’ untuk melakukan kerja berkenaan.
Menurut beliau, sindiket terbabit turut mengambil kesempatan terhadap golongan berkenaan yang sememangnya sedang mencari pekerjaan pasca pandemik Covid-19.
“Seperti dalam operasi yang dibuat di Batu Pahat baru-baru ini, serbuan mendapati ejen yang menjadi ‘scammer’ melibatkan golongan muda berusia berusia antara 18 hingga 25 tahun.
“Sindiket berkenaan ‘memancing’ individu yang sedang mencari pekerjaan dengan tawaran gaji lumayan, gaji tetap sebanyak RM2,500 sebulan tidak termasuk komisen, jika mereka berjaya memperdaya lebih ramai orang, pendapatan mereka boleh mencecah lebih RM10,000 sebulan.
“Disebabkan ‘gelap mata’ dengan tawaran tinggi sedemikian, golongan muda ini dengan sendirinya sanggup menjadi ‘scammer’ sekaligus menipu rakyat yang menjadi sasaran mereka,” katanya. – KOSMO! ONLINE.


Latif Romly terbang tinggi di APG Solo
Oleh MUHAMMAD RIDUAN MOHD HANAFIAH

2 Ogos 2022, 3:58 pm
JAGUH Paralimpik negara, Datuk Abdul Latif Romly menepati ramalan apabila merangkul pingat emas dalam acara lompat jauh F20 pada temasya Sukan Para ASEAN (APG) 2022 edisi ke-11 di Solo, Indonesia hari ini.
Atlet berusia 25 tahun tersebut yang meraih emas di Sukan Paralimpik Tokyo 2020 tahun lalu terus menggegar APG selepas lompatan terbaiknya sejauh 7.20 meter (m) menambah koleksi emas keempat berturut-turut diraihnya sejak edisi 2013 di Myanmar.
Abdul Latif yang bakal menamatkan zaman bujangnya pada tahun ini gembira dengan kejayaan tersebut sekali gus menghadiahkan kemenangan itu kepada keluarganya.
“Pingat ini saya dedikasikan kepada keluarga saya dan mungkin ini rezeki kahwin. Saya akan melangsungkan perkahwinan saya pada bulan Disember nanti,” katanya.
Lebih manis, rakan sepasukannya, Zulkifly Abdullah berjaya meraih pingat perak selepas melakukan lompatan sejauh 6.43m, manakala wakil Singapura, Suhairi Suhaini terpaksa berpuas hati meraih gangsa dengan catatan 5.78m.
Kelmarin, skuad olahraga para negara bermula cemerlang apabila menggondol empat pingat emas dan dua perak. Pingat emas negara disumbangkan Eddy Bernad dalam acara lompat jauh lelaki T44/64 (kecacatan fizikal), Mohd. Zikri Zakaria dalam acara lompat peluru F53-55 (berkerusi roda).

Sementara itu, bekas juara dunia dan pemenang pingat emas Paralimpik Rio 2016, Mohamad Ridzuan Mohamad Puzi kembali menuai emas dakan acara 100 meter T36 (cerebral palsy) dan Muhammad Ziyad Zolkefli turut menyumbang pingat emas menerusi acara lontar peluru F20 (masalah intelektual). – KOSMO! ONLINE


Mufti P. Pinang tersentuh hati hubungan Rohana, ‘Laoshi’
Oleh SAFINA RAMLI

2 Ogos 2022, 3:22 pm
GEORGE TOWN – Hubungan mesra pasangan ibu dan anak angkat berbeza agama, Chee Hoi Lan, 84, atau dipanggil ‘Laoshi’ oleh anak angkatnya, Rohana Abdullah, 22, perlu dicontohi semua pihak sebagai menghayati semangat keluarga Malaysia.
Mufti Pulau Pinang, Datuk Seri Wan Salim Wan Mohd. Noor berkata, pasangan tersebut telah berjaya menonjolkan sifat mulia yang wajar diteladani oleh setiap orang.
Menurutnya, ini juga membuktikan bahawa perbezaan keturunan dan agama tidak menghalang hubungan yang baik dan mesra antara sesama manusia.
Datuk Seri Wan Salim Wan Mohd. Noor
“Saya amat tersentuh membaca berita dan melihat gambar seorang mahasiswa Universiti Teknikal Malaysia Melaka (UTeM) mengesat air mata kerana terpaksa berpisah dengan ibu angkat yang memeliharanya sejak kecil.
“Pada pandangan saya, hubungan yang begitu mesra di antara ibu dan anak angkat berbeza agama ini memaparkan satu situasi unik dan amat bermakna untuk dijadikan bahan renungan semua pihak sebagai menghayati semangat keluarga Malaysia,” katanya dalam kenyataan di sini hari ini.
Rohana merupakan antara 660 pelajar diploma daripada lima kursus ditawarkan UTeM yang mula berdaftar di Kompleks Dewan Kuliah Kampus Induk UTeM, semalam. – KOSMO! ONLINE


Malaysia banyak bangunan pencakar langit
Oleh NOR SHAFAWATI YUP

2 Ogos 2022, 3:28 pm
SEREMBAN – Malaysia merekodkan lebih 1,000 bangunan pencakar langit iaitu antara terbanyak di negara Asia pada tahun 2022.
Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid berkata, oleh itu aspek penyelenggaraan kebakaran perlu dititikberatkan oleh pemain industri bagi mengelak insiden yang boleh meragut nyawa penghuni bangunan pencakar langit itu.
“Mengikut standard piawaian daripada negara British, bangunan pencakar langit didefinisikan sebagai bangunan melebihi 150 meter.
“Kalau kita lihat rata-rata bangunan kediaman di Malaysia terutama di kawasan bandar dikategori bangunan pencakar langit,” katanya pada sidang akhbar di sini hari ini.
Beliau berkata demikian selepas merasmikan Seminar Kesedaran Keselamatan Kebakaran, Penyelenggaraan dan Penguatkuasaan Dalam Bangunan Peringkat Negeri Sembilan di Klana Resort di sini.
Menurut Mohammad Hamdan, data bangunan pencakar langit itu diperoleh melalui kajian yang dilakukan oleh sebuah badan swasta. – KOSMO! ONLINE.


Lelaki beli lima senjata, peluru guna alamat kurier
Oleh DIYANATUL ATIQAH ZAKARYA

2 Ogos 2022, 3:52 pm
MELAKA – Tindakan licik seorang kontraktor membeli lima senjata dan peluru dari Sepanyol dengan menggunakan alamat sebuah syarikat kurier sebagai penerima akhirnya terbongkar apabila dicekup pihak berkuasa, Jun lalu.
Pengarah Jabatan Kastam Diraja Malaysia (JKDM) Melaka, Norlela Ismail berkata, kegiatan lelaki berusia 36 tahun itu berjaya dikesan atas maklumat yang disalurkan oleh syarikat kurier berkenaan.
“Pada awal Jun lalu, kita mendapat maklumat daripada syarikat kurier terbabit yang berasa curiga dengan tindakan suspek membeli barangan logam menggunakan alamat bangunan itu sebagai penerima.
“Suspek dikatakan telah menghubungi syarikat kurier berkenaan dan meminta untuk menghantar barangan tersebut yang diisytiharkan sebagai ‘handycrafts metal decorations’ di sebuah hotel di Ayer Keroh,” katanya ketika sidang akhbar di Wisma Kastam di sini, hari ini.
Katanya, hasil maklumat tersebut suspek berjaya diberkas pada 8 Jun lalu dan hasil pemeriksaan JKDM telah merampas dua laras ‘precision airgun’, satu laras ‘BB Rifle’ dan satu pucuk pistol angin beserta tiga tin peluru di tempat letak kereta hotel di Ayer Keroh. – KOSMO! ONLINE.


Didenda RM3,000 bawa pasir lebih muatan
Oleh MUHAMMAD SHAHIZAM TAZALI

2 Ogos 2022, 4:00 pm
ALOR GAJAH – Sebuah syarikat pengangkutan didenda RM3,000 oleh Mahkamah Majistret di sini, hari ini selepas mengaku bersalah membawa muatan pasir melebihi had yang dibenarkan.
Majistret Nurul Bahiyah Kamaluddin menjatuhkan hukuman itu terhadap syarikat Nanyang Expertise Sdn. Bhd. selaku orang kena saman (OKS) yang diwakili Ali Katjo.
Mengikut pertuduhan, OKS didapati telah membawa sebuah lori treler dengan muatan pasir seberat 79,370 kilogram (kg) yang mana melebihi had muatan dibenarkan 51,000 kg dan telah melakukan kesalahan di bawah Seksyen 57(1)(b)(vi) Akta Pengangkutan Awam Darat 2010.
Kesalahan itu dilakukan kira-kira pukul 12.25 tengah hari di Lebuh Alor Gajah-Melaka Tengah-Jasin (AMJ), dekat simpang Pusat Pemeriksaan Kenderaan Berkomputer (Puspakom) dalam daerah Alor Gajah pada 12 Januari 2021.
Pendakwaan dikendalikan Pegawai Pendakwa Jabatan Pengangkutan Jalan (JPJ) Melaka, Mohd. Hairen Rahim memohon mahkamah mengenakan hukuman setimpal terhadap OKS dengan mengambil kira lebihan pasir dibawa. – KOSMO! ONLINE


Penceramah mengaku tidak salah ugut, cederakan wanita
Oleh ASYRAF MUHAMMAD

2 Ogos 2022, 3:48 pm
KANGAR – Seorang penceramah bebas dihadapkan ke Mahkamah Majistret di sini hari ini atas dua pertuduhan iaitu menyebabkan kecederaan dan mengugut seorang wanita dalam kejadian pada bulan lalu.
Tertuduh, Muhammad Zamri Vinoth Kalimuthu, 38, bagaimanapun mengaku tidak bersalah selepas pertuduhan terhadapnya itu dibacakan di hadapan Majistret Siti Norhasliza Md. Ali.
Bagi pertuduhan pertama, Zamri Vinoth yang juga merupakan Ketua Pegawai Eksekutif One Center Malaysia Perlis didakwa dengan sengaja telah menyebabkan kecederaan kepada wanita berusia 38 tahun itu.
Perbuatan tersebut dilakukan di sebuah rumah di Taman Melati Indah, Beseri dekat Padang Besar pada pukul 5 petang, 14 Julai lalu.
Bagi kesalahan itu, pertuduhan dikemukakan mengikut Seksyen 323 Kanun Keseksaan yang boleh membawa kepada hukuman penjara sehingga setahun atau denda sehingga RM2,000 atau kedua-duanya sekali.
Sementara bagi pertuduhan kedua, dia didakwa mengikut Seksyen 506 Kanun Keseksaan kerana mengugut untuk membunuh.

Kesalahan itu didakwa dilakukannya di lokasi serta masa dan tarikh yang sama.
Pertuduhan dilakukan mengikut Seksyen 506 Kanun Keseksaan yang memperuntukan hukuman penjara sehingga tujuh tahun atau denda atau kedua-duanya sekali. – KOSMO! ONLINE


AUG 2022: Kem mendayung tuai satu emas
Oleh MUHAMMAD ZUHAILY BADLISHAH

3 Ogos 2022, 8:25 pm
UBON RATCHATHANI – Skuad mendayung negara tidak mengambil masa lama untuk mencipta impak positif dalam penyertaan Sukan Universiti ASEAN (AUG) 2022 apabila berjaya menuai satu pingat emas pada saingan hari pertama acara itu.
Emas tersebut hadir menerusi penuntut dari Universiti Selangor, Mohammad Amirul Norhadi dalam acara lightweight Scull individu lelaki dengan catatan masa tiga minit 48 saat (s) di Sisaket City hari ini.
Pengurus skuad mendayung AUG, Shaid Jaafar berharap kejayaan itu dapat menjadi pembakar semangat kepada atlet-atlet yang akan meneruskan cabaran mereka selepas ini.
“Saya sangat gembira dengan pencapaian Mohammad Amirul. Atlet yang bertanding dalam acara ini bukan biasa-biasa kerana ada antara mereka yang pernah menyertai Sukan Ollimpik dan Kejohanan Dunia.
“Untuk pengetahuan semua, pingat emas diraih Mohammad Amirul ini merupakan yang pertama buat sukan mendayung di temasya AUG kali ini,” katanya.
Mohammad Amirul berjaya menewaskan atlet Filipina, Christian Joseph Jasmin yang mencatat masa 3:52.06s dan Siwakong Wongpin dari Thailand (3:57.53s) yang mana kedua-duanya pernah beraksi di pentas Sukan Olimpik.

Sementara itu, hasrat skuad negara untuk menambah koleksi pingat emas kedua tidak kesampaian apabila gandingan Nurul Amira Norhadi dan Ayesha Mohd. Ramli menamatkan saingan Lightweight Scull berpasangan wanita di tempat ketiga. – KOSMO! ONLINE


Hati-hati dengan lelaki panas baran – Shila Amzah
Oleh KOSMO!

3 Ogos 2022, 8:30 pm
PETALING JAYA – Penyanyi Shila Amzah menitipkan nasihat agar golongan wanita di luar sana berhati-hati dengan lelaki yang bersifat panas baran serta pemarah.
Menerusi perkongsian dalam InstaStory, Shila membalas pertanyaan pengikutnya mengenai ciri-ciri lelaki yang dianggap red flag (bahaya) dalam sebuah perhubungan.
“Saya tidak suka lelaki panas baran, kaki maki dan pukul serta langsung tidak mempunyai common sense (masuk akal),” tulisnya.
Jawapan spontan pelantun lagu Patah Seribu itu mendapat sokongan daripada netizen yang turut mengakui trauma sekiranya berdepan dengan lelaki panas baran dan kaki pukul.
Dalam perkongsian berbeza, Shila atau nama sebenarnya Nurshahila Amir Amzah, 32, mengakui dia turut pernah berdepan dalam situasi sama yang mana lelaki yang dikenalinya itu nampak romantik tetapi sebenarnya ibarat jauh panggang dari api.
“Pernah melaluinya, memang seram.

“Mereka ini memang nampak romantis, manis. Memang bahaya, anda semua perlu berhati-hati,” jawabnya lagi.
Terdahulu, Shila yang merupakan anak kepada penyanyi dan komposer, Datuk ND Lala mendirikan rumah tangga dengan Haris Idraki Elias pada April 2018 namun disahkan bercerai Februari baru-baru ini.
Hasil perkongsian hidup, mereka dikurniakan seorang cahaya mata lelaki bernama Seth Uwais yang kini berusia setahun. – KOSMO! ONLINE


100 premis jalankan kegiatan judi ‘bergelap’
Oleh DIYANATUL ATIQAH ZAKARYA

3 Ogos 2022, 8:13 pm
MELAKA – Sebanyak 100 premis dipercayai menjalankan kegiatan judi di negeri ini ‘bergelap’ selepas bekalan elektrik dipotong pihak berkuasa dalam beberapa siri serbuan bersepadu.
Ketua Polis Melaka, Datuk Zainol Samah berkata, hasil risikan sebanyak 100 buah premis dikesan menjalankan aktiviti judi sejak awal tahun ini.
Katanya, mengikut pecahan sebanyak 65 premis adalah dalam daerah Melaka Tengah, diikuti Jasin 18 dan Alor Gajah 17.
“Kita telah mengambil tindakan memotong bekalan elektrik ke atas 100 buah premis dalam tempoh tujuh bulan sejak Januari lalu selepas disyaki menjalankan kegiatan judi dalam talian.
“Pemotongan dilakukan mengikut Seksyen 21A (1) Akta Rumah Judi Terbuka 1953 (Pindaan 2001) dengan tujuan mengelakkan premis berkenaan aktif semula dan terus menjalankan aktiviti perjudian,” katanya.
Beliau berkata demikian dalam satu kenyataan akhbar selepas operasi bersepadu oleh Jabatan Siasatan Jenayah (JSJ) Ibu Pejabat Polis Kontinjen (IPK) Melaka bersama Tenaga Nasional Berhad (TNB).

Mengulas lanjut beliau berkata, premis-premis itu masih menggunakan modus operandi berselindung di sebalik perniagaan barangan telefon bimbit bagi mengaburi pihak berkuasa.
“Siasatan polis juga mendapati, kesemua premis tersebut pernah diserbu beberapa kali sebelum ini tetapi pemilik dan penjaga premis masih berdegil.
“Dalam tempoh sama, sebanyak 60 laman sesawang berkaitan telah diserahkan kepada Suruhanjaya Komunikasi Dan Multimedia (SKMM) bagi tujuan sekatan,” katanya. – KOSMO! ONLINE.


Rumah Zalina Azman digeledah kali ketiga
Oleh MOHD YUNUS YAKKUB

3 Ogos 2022, 8:41 pm
SHAH ALAM – Rumah bekas pembaca berita, Zalina Shaharah Azman, 57, di Seksyen 3 di sini digeledah buat kali ketiga dengan terbaharu pada minggu lalu.
Pengeledahan sebelum ini dilakukan pada November tahun lalu dan awal Julai lalu.
Ketua Polis Daerah Shah Alam, Asisten Komisioner Mohd. Iqbal Ibrahim berkata, pemeriksaan rumah wanita itu dilakukan bersama Unit Anjing Pengesan (K9) dan Bahagian D10 (Forensik) Ibu Pejabat Polis Kontinjen (IPK) Selangor.
“Tiga kali pemeriksaan dibuat di rumah Orang Hilang ( Zalina) dengan pemeriksaan terkini pada 28 Julai lalu.
“Bagaimanapun tiada petunjuk dan penemuan baharu,” katanya dalam kenyataan hari ini.
Kosmo! sebelum ini melaporkan kehilangan Zalina sejak sembilan bulan lalu terus menjadi misteri apabila tiada sebarang petunjuk mengenainya sehingga kini.

Zalina dilaporkan hilang oleh anak lelakinya berusia 33 tahun pada 29 November tahun lalu.
Polis sebelum ini menyatakan Zalina dipercayai masih berada di negara ini susulan tiada pergerakan keluar membabitkan wanita itu yang dikesan pihak berkuasa setakat ini. -KOSMO! ONLINE.


UPSI, pengusaha kafeteria lancar menu Keluarga Malaysia
Oleh MUHD AFIQ AL-HAFIZ MAT YUSOF

3 Ogos 2022, 8:17 pm
TANJUNG MALIM – Universiti Pendidikan Sultan Idris (UPSI) dengan kerjasama 23 pengusaha kafeteria kampus melancarkan menu Keluarga Malaysia pada kadar RM3.50 di sini hari ini.
Naib Canselor UPSI, Profesor Datuk Dr. Md Amin Md Taff berkata, pelancaran tersebut adalah tanda sokongan kepada pelaksanaan inisiatif Kementerian Pendidikan Tinggi (KPT) bagi menyelaras, melaksana dasar dan memantau kawalan harga barangan.
“Inisiatif ini bagi memastikan lebih 14,000 pelajar golongan B40 di UPSI mempunyai pilihan makanan berkualiti pada harga yang rendah ketika seluruh negara mengalami kenaikan harga barangan.
“Sebagai tanda penghargaan kepada pengusaha kafeteria, UPSI meluluskan moratorium sewaan ruang premis selama enam bulan kepada pengusaha kafeteria di sekitar kampus,” katanya selepas menyempurnakan majlis pelancaran di Atrium Pusat Pelajar, Kampus Sultan Azlan Shah awal pagi tadi.
Katanya, UPSI bakal menerima kemasukan semula seramai 19,352 pelajar pada Oktober ini dan akan memastikan kos sara hidup mahasiswa seperti makanan dan pengangkutan terjamin bagi membolehkan mereka dapat belajar dalam suasana yang kondusif serta fokus kepada pembelajaran.
Sementara itu, Timbalan Naib Canselor (Hal Ehwal Pelajar dan Alumni), Profesor Madya Dr. Norkhalid Salimin berkata, pihaknya menghargai kerjasama pengusaha kafeteria yang merealisasikan hasrat kerajaan.

“Antara menu yang disajikan ialah nasi berlauk berserta minuman, nasi goreng, nasi lemak, mi goreng, roti canai dan banyak lagi bermula sarapan pagi, makan tengah hari, minum petang dan makan malam,” katanya.
“Pada majlis sama, pemilik kafeteria JNJ Gemilang Resources, Junaida Jamaludin, 54, menerima Sijil Pengiktirafan Kafeteria Sihat Universiti Awam yang pertama di Malaysia yang dikeluarkan Bahagian Pemakanan Kementerian Kesihatan Malaysia,” jelasnya. – KOSMO! ONLINE.


Pesohor media sosial upah samseng bunuh teman lelaki
Oleh KOSMO!

3 Ogos 2022, 10:30 pm
BRASILIA – Seorang pesohor media sosial di Brazil mengupah sekumpulan samseng untuk menyerang dan membunuh bekas teman lelakinya bagi membalas dendam kerana memutuskan hubungan mereka, lapor akhbar The Sun hari ini.
Isabelle Gomes Pereira, 28, dari Contagem didakwa mengupah tiga lelaki untuk memecah masuk rumah Leandro Rezende untuk membalas dendam.
Penyiasat berkata, lelaki berusia 36 tahun itu diserang ketika sedang tidur dengan diikat menggunakan kabel elektrik dalam kejadian pada Jun lalu.
Mangsa kemudian mati dicekik menggunakan kabel dari kipas ketika kumpulan tersebut menendang dan memukulnya.
Polis percaya Pereira hanya berniat untuk menakut-nakutkan dan mencederakan bekas teman lelakinya tetapi perkara itu berlaku dengan lebih teruk.
Pereira dan dua ahli kumpulan itu kini menghadapi pertuduhan merompak dengan keganasan sehingga menyebabkan kematian. Suspek ketiga masih dalam buruan polis.

Bedah siasat menyimpulkan bahawa Rezende terbunuh akibat sesak nafas.
Pereira dipercayai menemui tiga itu lelaki masing-masing berusia 20, 23 dan 31 tahun di bandar Belo Horizonte dan meyakinkan mereka untuk memecah masuk rumah bekas teman lelakinya pada waktu malam.
Selain memukulnya, wanita itu memberitahu bahawa mereka boleh merompak rumah Rezende  dan membahagikan keuntungan. – Agensi


Catur sapu bersih, dominasi AUG 2022
Oleh MUHAMMAD ZUHAILY BADLISHAH

3 Ogos 2022, 8:21 pm
UBON RATCHATHANI – Kebijaksanaan para pemain catur negara ternyata berada dalam kelas berbeza apabila menggondol semua empat pingat emas yang ditawarkan pada Sukan Universiti ASEAN (AUG) 2022.
Kehebatan permainan yang ditampilkan sejak pusingan pertama pada 29 Julai lalu membolehkan skuad catur mengungguli kategori perseorangan lelaki dan wanita serta berpasukan lelaki dan wanita.
“Alhamdulillah hari ini kita cipta sejarah gemilang dalam sukan catur hari ini kerana kita sapu bersih semua pingat dipertandingkan pada temasya ini.
“Tahniah kepada pemain-pemain yang telah menunjukkan komitmen dan disiplin tinggi. Saya sangat berbangga dengan pencapaian mereka,” kata ketua jurulatih skuad catur AUG, Mohd. Ezmi Mahmood.
Berdasarkan kedudukan selepas tamatnya pusingan terakhir di Fakulti Kesihatan Awam Universiti Ubon Ratchathani Rajabhat hari ini, pingat emas dimenangi Rohan Shan Tze Navaratnam dan perak menjadi milik seorang lagi wakil negara, Mohd. Faqih Aminuddin.
Berdasarkan peraturan kejohanan, hanya dua pemain daripada satu negara sama boleh memenangi pingat yang bermakna Emir Rusyaidi Ahmad Nazari akur gangsa diberikan kepada Kavin Nattavutthisit dari Thailand yang menduduki tangga keempat.

Perkara sama juga untuk kategori wanita apabila menyaksikan empat pemain negara menduduki tangga pertama hingga empat dengan pingat emas dimenangi Tan Li Ting sementara Chua Jia-Tien meraih perak.
Pemain Singapura, Durga Saravanan yang menamatkan pusingan di tempat kelima, memenangi pingat gangsa acara itu.
Berdasarkan kedudukan akhir individu, ia sekali gus membolehkan Malaysia menjuarai acara berpasukan lelaki dan wanita dengan pingat dengan perak untuk kedua-dua kategori itu pula dimenangi oleh Thailand.
Pencapaian skuad catur dalam edisi ke-20 ini melepasi sasaran satu emas ditetapkan dan mengatasi kejayaan memenangi dua pingat emas dan satu perak di Nay Pyi Daw, Myanmar pada 2018. – KOSMO! ONLINE.


Ketua Pengarah ‘sombong’ dituntut buat permohonan maaf
Oleh MOHD RIDZAUDDIN ROSLAN

3 Ogos 2022, 10:41 pm
PUTRAJAYA- Ketua Pengarah sebuah agensi awam diminta untuk membuat permohonan maaf secara terbuka kepada seorang pegawai imigresen berhubung insiden tengking yang berlaku di sebuah ‘bilik VIP’ dekat Lapangan Terbang Antarabangsa Kuala Lumpur (KLIA) pagi tadi.
Permohonan maaf itu dituntut Kesatuan Perkhidmatan Imigresen Semenanjung Malaysia (KPISM) selain turut menggesa kerajaan memandang serius perkara itu serta mahu tindakan dikenakan kepada penjawat awam yang sombong.
Presiden KPISM, Khairil Niza Khairuddin berkata, pihaknya juga akan menyokong penuh segala tindakan akan diambil Ketua Pengarah Imigresen, Datuk Seri Khairul Dzaimee Daud dalam situasi tersebut demi memartabatkan maruah pegawai agensi itu.
“KPISM yang mewakili 14,000 orang pegawai Imigresen di seluruh negara ingin melahirkan rasa terkilan dan kecewa dengan tingkah laku seorang pegawai tertinggi awam yang menengking dan mengeluarkan kata-kata kesat terhadap seorang pegawai Jabatan Imigresen (JIM) yang sedang bertugas di KLIA.
“Seharusnya seorang pegawai tertinggi perkhidmatan awam perlu menunjukkan contoh dan teladan yang baik kepada penjawat awam yang lain serta kepada rakyat keseluruhannya,” katanya dalam satu kenyataan di sini tadi.
Terdahulu, dalam kejadian kira-kira pukul 8.40 pagi tadi, seorang pegawai JIM dimarahi kerana tiada individu yang bertugas di bilik VIP KLIA.

“Insiden bermula apabila tiada pegawai JIM ditempatkan di kaunter bilik VIP KLIA. Sememangnya pegawai tidak ditempatkan di kaunter bilik VIP secara 24 jam kerana keperluan pegawai bertugas di kaunter biasa lebih diperlukan berbanding bilik itu.
“Ia hanya akan dibuka apabila ada keperluan dan mendapat pemakluman awal,” jelasnya.
Katanya lagi, pegawai tersebut yang bertugas sebagai Ketua Operasi Imigresen KLIA telah dipanggil, ditengking dan diherdik serta diminta supaya berdiri tegak di tengah khalayak ramai oleh ketua pengarah tersebut.
“Tindakan tidak profesional oleh seorang pegawai tertinggi kerajaan itu dan kata-kata yang dilepaskan dalam nada menengking di hadapan orang ramai serta kakitangan lain merupakan satu sikap biadap serta tidak menghormati perkhidmatan awam itu sendiri.
“Pegawai Imigresen lain yang berada di tempat kejadian turut merasa terhina di khalayak ramai atas tindakan ketua pengarah tersebut,” tegasnya.
Dalam pada itu, katanya, sikap ketua pengarah yang mahukan layanan VVIP juga menunjukkan sikap pentingkan diri serta tidak cakna dengan kesusahan rakyat dan orang awam lain yang sabar beratur menunggu giliran.
“Beliau tidak dapat mencontohi kepimpinan sepertimana ketua pengarah sebelumnya dan tidak layak menjawat jawatan tersebut.
“Pegawai yang ditengking serta diperlakukan sedemikian rupa adalah merupakan seorang petugas yang cekap, berhemah dan sentiasa responsif dengan sebarang situasi di tempat kerja,” ujarnya. -KOSMO! ONLINE.


Lelaki perkosa anak tiri dijatuhi hukuman kembiri
Oleh KOSMO!

3 Ogos 2022, 9:30 pm
NUR-SULTAN, Kazakhstan – Seorang lelaki di Kazakhstan dijatuhi hukuman kembiri selepas memperkosa anak tirinya yang berusia lapan tahun, menyebabkan mangsa mengalami kecederaan fizikal sehingga doktor terpaksa mengeluarkan rahimnya, lapor akhbar Mirror UK semalam.
Perogol yang sudah empat kali berkahwin itu mendera mangsa selama tiga tahun bermula dari usia lima tahun, demikian menurut perbicaraan sebuah mahkamah di Kazakhstan.
Dia mengugut mangsa untuk membunuhnya jika memberitahu perkara itu kepada ibunya.
Hakim menjatuhi hukuman penjara yang dikawal ketat selama 25 tahun ke atas tertuduh dan memerintahkannya menjalani ‘pengembirian kimia secara paksa’.
“Anak perempuan saya memberitahu bahawa dia berasa pening kerana terjatuh dari blok bangunan. Saya tidak faham lalu mengangkatnya dan mendapati dia dalam keadaan berdarah.
“Sejurus selepas itu, dia (tertuduh) mendekati saya dan meminta maaf. Saya pengsan kerana terkejut.

“Apabila sedar, terdapat beberapa pisau di hadapan saya dan dia (tertuduh) meminta saya membunuhnya kerana perbuatannya,” kata ibu kepada mangsa.
Mangsa dikejarkan ke hospital dengan keadaan nyawanya berada dalam bahaya selama sebulan dan rahimnya dikeluarkan menerusi pembedahan kerana kerosakan dalaman yang kronik.
Mangsa turut disifatkan mengalami trauma teruk dan diberi sokongan psikologi. – Agensi


Lubang benam misteri muncul di Chile
Oleh KOSMO!

3 Ogos 2022, 8:30 pm
SANTIAGO, CHILE – Sebuah lubang benam berdiameter kira-kira 25 meter (m) muncul di kawasan perlombongan di Chile, sekali gus mendesak pihak berkuasa untuk menyiasatnya dengan lebih terperinci, lapor laman berita Wion News semalam.
Menurut laporan media, pekerja sebuah syarikat Kanada, Lundin Mining yang mengawal tapak perlombongan berhampiran Santiago menemui lubang benam itu apabila kembali bekerja selepas hujung minggu.
Tapak itu pada ketika ini sedang disiasat oleh perkhidmatan geologi dan perlombongan negara, Sernageomin dan beberapa pihak berkuasa berkaitan.
“Terdapat jarak yang agak jauh pada kedalaman kira-kira 200 m ke bawah. Kami tidak mengesan sebarang bahan di bawah sana tetapi melihat kehadiran air yang banyak,” kata pengarah Sernageomin, David Montenegro.
Tapak itu ditutup untuk siasatan lanjut dan dalam kenyataan mereka, Lundin Mining berkata, tiada pekerja yang hadir cedera atau terjejas oleh lubang itu.
“Setelah dikesan, kawasan itu segera diasingkan dan pihak berkuasa kawal selia yang berkaitan telah pun diberitahu mengenai perkara itu. Tiada kesan kepada kakitangan, peralatan atau infrastruktur.

“Rumah terdekat adalah lebih 600 m dari lokasi lubang tersebut, manakala mana-mana kawasan berpenduduk atau perkhidmatan awam berada hampir satu kilometer dari zon terjejas,” kata kenyataan rasmi syarikat itu. – Agensi


Kecoh video tak senonoh didakwa artis
Oleh KOSMO!

3 Ogos 2022, 8:00 pm
PETALING JAYA – Platform media sosial hari ini menjadi panas apabila pengguna Twitter mula memperkatakan tentang rakaman beberapa klip video tidak senonoh melibatkan seorang penyanyi terkenal tanah air.
Menerusi paparan tangkap layar yang mula tersebar dalam aplikasi WhatsApp dan penyanyi itu dilihat dalam keadaan kurang sopan bersama seorang wanita yang tidak dikenali identitinya.
Hasil pemerhatian Kosmo! Online, paparan tangkap layar video dan foto lucah tersebut turut dikongsi semula oleh seorang pengguna Twitter sebagai bahan bukti kecurangan namun telah dipadam beberapa jam selepas itu.
Menurut dakwaan ramai, penyanyi tersebut sudah mendirikan rumah tangga dengan seorang selebriti wanita sejak beberapa tahun lalu.
Untuk rekod, sebelum ini, beberapa video lucah mirip selebriti tanah air menayang kemaluan juga pernah tersebar dan menjadi bualan hangat netizen dalam media sosial.
Antara yang pernah menjadi mangsa ialah aktor Zul Ariffin, Aliff Aziz dan penyanyi muda, Aiman Tino. – KOSMO! ONLINE


JBPM raih 15 pingat emas dalam Sukan Polis dan Bomba Dunia 2022
Oleh MOHD. HUSNI MOHD. NOOR

3 Ogos 2022, 6:57 pm
SEPANG – Jabatan Bomba dan Penyelamat Malaysia (JBPM) meraih pencapaian membanggakan dalam temasya dwitahunan Sukan Polis dan Bomba Dunia 2022 (WPFG 2022) diadakan di Rotterdam, Belanda dari 22 hingga 31 Julai lalu.
Lebih manis, kontinjen seramai 35 orang atlet itu berjaya memperoleh kutipan pingat tertinggi dengan 15 pingat emas, 11 pingat perak dan 11 pingat gangsa sepanjang menyertai kejohanan itu sejak tahun 1997.
Ketua Pengarah JBPM, Datuk Seri Mohammad Hamdan Wahid berkata, pencapaian itu bukan sahaja melebihi jangkaan awal sembilan emas yang disasarkan, bahkan mengatasi rekod pencapaian ketika kejohanan sama di Chengdu, China pada 2019.
Beliau berkata, kejayaan itu didorong tahap disiplin serta semangat juang tinggi sekali gus melonjakkan prestasi dan pencapaian mereka dalam kesemua acara disertai kali ini.
“Saya berharap anggota ini akan dapat meneruskan kejayaan di tanah air dengan memberikan sepenuh komitmen terhadap tugasan memadam kebakaran dan menyelamat selain terus berbakti kepada orang awam.
“Saya difahamkan 75 buah negara menyertai temasya kali ini dimana 30 acara dipertandingkan,” katanya ketika ditemui pemberita selepas menyambut ketibaan pulang atlet temasya itu di Lapangan Terbang Antarabangsa Kuala Lumpur (KLIA) hari ini.

Katanya, pihaknya akan mengadakan satu majlis penghargaan kepada pasukan berkenaan dalam masa terdekat selain memberi ganjaran yang sesuai di atas pencapaian cemerlang itu.
Mohammad Hamdan berkata, atlet dart dan tenpin boling meraih pencapaian membanggakan apabila meraih enam pingat emas dalam enam kategori yang dipertandingkan selain dua pingat emas bagi acara golf dan satu pingat emas bagi acara push and pull.
Sementara itu, pegawai bomba dari Balai Bomba dan Penyelamat Petaling Jaya, Mohd Nasir Jantan, 49, berkata, dia meraih empat pingat emas dalam acara dart menerusi empat kategori dipertandingkan.
Menurutnya, pencapaian itu mengulangi jumlah pungutan pingat sama ketika menyertai temasya di Chengdu, China pada 2019.
“Saya mula menyertai terbabit dalam sukan dart ini sejak 2010 dan kali kedua menyertai temasya WPFG selain sudah menjelajah 13 negara bagi menyertai kejohanan sukan dart itu.
“Saya akan berangkat ke Fukuoka, Jepun pada September ini untuk menyertai kejohanan dart peringkat Asia dan jika terpilih, saya akan menyertai kejohanan dart antarabangsa di London yang dijadual pada November depan,” katanya. -KOSMO! ONLINE.


Mahkamah: Enakmen antilompat Pulau Pinang sah, berpelembagaan
Oleh NUZULSHAM SHAMSUDDIN

3 Ogos 2022, 6:52 pm
PUTRAJAYA – Mahkamah Persekutuan di sini hari ini memutuskan bahawa peruntukan di bawah enakmen antilompat parti Pulau Pinang adalah sah dan berperlembagaan.
Ketua Hakim Negara, Tun Tengku Maimun Tuan Mat yang mempengerusikan panel tujuh hakim hari ini berkata Perkara 14A Perlembagaan Negeri Pulau Pinang adalah sah kerana ia konsisten dengan Perkara 10(1)(c) Perlembagaan Persekutuan.
Terdahulu panel tujuh hakim mahkamah itu memutuskan demikian selepas mendapati, hak individu untuk berpersatuan tidak terjejas namun tertakluk kepada undang-undang yang telah digubal oleh kerajaan negeri
Sekitar tahun 2020, empat ADUN iaitu Sungai Acheh, Zulkifli Ibrahim, Afif Bahardin (Seberang Jaya), Khaliq Mehtab Mohd Ishaq (Bertam), dan Zolkifly Md Lazim (Telok Bahang) memfailkan saman terhadap Dewan Undangan Negeri Pulau Pinang dan Speakernya berhubung enakmen Antilompat parti negeri itu.
Pada 12 April 2022, Pesuruhjaya Kehakiman Pulau Pinang, Azizan Md. Arshad membenarkan permohonan DUN Pulau Pinang dan Speakernya untuk merujuk persoalan kepada Mahkamah Persekutuan bagi membolehkan mahkamah itu mendengar dan memutuskan isu perlembagaan berkenaan enakmen anti lompat negeri itu.
DUN Pulau Pinang dan Speaker mahu Mahkamah Persekutuan memutuskan persoalan sama ada Perkara 14A Perlembagaan Negeri Pulau Pinang adalah tidak sah kerana ia tidak konsisten dengan Perkara 10 (1) (c) Perlembagaan Persekutuan mengenai hak kebebasan berpersatuan.

Perkara 14A Perlembagaan Negeri Pulau Pinang menyatakan bahawa seseorang Ahli Dewan Undangan Negeri (ADUN) hendaklah mengosongkan kerusinya jika telah dipilih sebagai calon parti politik, beliau perlu meletak jawatan atau dipecat daripada parti atau telah dipilih selain sebagai calon parti politik, menyertai parti politik lain.
Pembentangan usul supaya keempat-empat mereka mengosongkan kerusi telah ditangguhkan sementara menunggu selesai saman mereka. – KOSMO! ONLINE.


Lapan individu termasuk CEO ditahan terlibat rasuah kuota pekerja asing
Oleh MOHD RIDZAUDDIN ROSLAN

3 Ogos 2022, 6:41 pm
PUTRAJAYA- Suruhanjaya Pencegahan Rasuah Malaysia (SPRM) menahan seramai lapan individu termasuk seorang Ketua Pegawai Eksekutif (CEO) sebuah syarikat teknologi maklumat berikutan disyaki menerima rasuah berjumlah RM800 hingga RM1,500 sebagai balasan membantu majikan atau ejen mendapatkan kuota pekerja asing.
Daripada jumlah itu, seramai enam suspek termasuk dua wanita ditahan reman selama tiga hari manakala dua lagi suspek masing-masing seorang lelaki dan wanita dilepaskan dengan jaminan SPRM selepas keterangan diambil.
Majistret Irza Zulaikha Rohanuddin menetapkan perintah reman selama tiga hari bermula hari ini sehingga 5 Ogos depan kepada keenam suspek terlibat di Mahkamah Majistret Putrajaya hari ini.
Menurut sumber, syarikat teknologi maklumat itu dipercayai merupakan penyedia platform bagi permohonan pekerja asing dilantik kerajaan dan sudah terlibat dalam memproses kira-kira 345,861 kuota bagi tempoh Mei 2022 hingga 29 Julai 2022.
“Ketua Pegawai Eksekutif syarikat berusia dalam lingkungan 50-an bersama seorang pegawai kanannya berusia 40-an serta enam lagi suspek ditahan malam semalam ketika hadir memberi keterangan di ibu pejabat SPRM Putrajaya.
“Dua wanita direman hari ini masing-masing berusia dalam lingkungan 40-an serta bekerja di syarikat agensi pekerjaan, manakala dua lagi suspek lelaki berusia antara 50 hingga 60-an merupakanpemilik syarikat agensi pekerjaan,” katanya di sini tadi.

Sementara itu, Pengarah Kanan Siasatan SPRM, Datuk Seri Hishamuddin Hashim ketika dihubungi mengesahkan penahanan reman tersebut.
Katanya, kes tersebut disiasat mengikut Seksyen 16 (a) Akta SPRM 2009. -KOSMO! ONLINE


Masalah brek punca lori rempuh 8 kenderaan, pemandu lori ditahan
Oleh NOR AZIHAN MD. GHAZALI

3 Ogos 2022, 7:56 pm
SERDANG – Masalah brek dipercayai punca pemandu gagal mengawal lori lalu merempuh lapan kenderaan di Lebuh Raya Puchong-Bukit Jalil (berhadapan Mercedes Hap Seng), dekat sini petang tadi.
Timbalan Ketua Polis Daerah Serdang, Superintendan Izuddin Ab Wahab berkata, Bahagian Siasatan dan Penguatkuasaan Trafik daerah menerima laporan kemalangan melibatkan sebuah lori yang membawa muatan batu kerikil dan lapan kenderaan sekitar pukul 2 petang.
“Kemalangan dipercayai berlaku semasa lori berkenaan datang dari arah Bukit Jalil menghala Puchong.
“Ketika tiba di lokasi kejadian, pemandu lori berkenaan dipercayai gagal memberhentikan kenderaannya lalu merempuh lapan kenderaan yang berada di hadapannya,” ujarnya sebentar tadi.
Menurutnya, semasa kejadian didapati keadaan kenderaan di lokasi kemalangan bergerak perlahan ekoran faktor kesesakan.
Jelas beliau, perlanggaran dipercayai berlaku ekoran masalah pada sistem brek lori yang tidak berfungsi dengan baik.

Justeru itu, katanya, pihak polis menahan pemandu lori yang merupakan rakyat tempatan berusia 34 tahun bagi membantu siasatan mengikut Seksyen 42 (1) Akta Pengangkutan Jalan (APJ) 1987.
Tambahnya, semakan mendapati pemandu berkenaan mempunyai 13 rekod saman lampau yang telah dijelaskan dan berdasarkan ujian alkohol yang dijalankan mendapati negatif. – KOSMO! ONLINE.


Gelandangan sengaja curi sabun RM6 demi makan percuma dalam penjara
Oleh KOSMO!

3 Ogos 2022, 7:30 pm
BANGKOK – Seorang lelaki gelandangan di Thailand mencuri secara sengaja bagi membolehkannya dimasukkan ke penjara supaya mendapat makanan dan tempat berteduh, lapor laman berita Thaiger semalam.
Pichit, 60, ditahan di daerah Sattahip, wilayah Chon Buri kira-kira pukul 3.30 petang (waktu tempatan) pada 29 Julai lalu selepas sengaja mencuri tiga buku sabun supaya boleh dimasukkan ke penjara.
Pichit mengambil tiga buku sabun dari sebuah farmasi yang berharga 17 baht (RM2.09) setiap satu, menjadikan jumlah kecurian sebanyak 51 baht (RM6.28).
Pemilik farmasi itu, Wirawat Korsirivalanon menghubungi polis untuk menahan lelaki tersebut.
Seorang penduduk yang baik hati dikatakan bertindak campur tangan dan cuba membayar harga sabun itu, namun Pichit enggan menerimanya.
Pichit memberitahu jika lelaki tersebut membayar barang itu, dia akan berjalan tanpa hala tuju dan mungkin mati kelaparan.

Sebaliknya, dia akan mendapat makan sekurang-kurangnya tiga kali sehari, mempunyai katil dan bumbung untuk berteduh serta mungkin menemui beberapa orang kawan untuk berbual dengannya.
“Jika berada di luar sana, saya mungkin mati kelaparan,” katanya. – Agensi


Kerajaan tubuh jawatankuasa bantu hala tuju gelandangan
Oleh MOHD RIDZAUDDIN ROSLAN

3 Ogos 2022, 5:48 pm
PUTRAJAYA- Kerajaan akan mewujudkan satu rangka tindakan (blueprint) selain menubuhkan jawatankuasa baharu yang berperanan menetapkan hala tuju berkaitan isu gelandangan di negara ini.
Keputusan itu diputuskan di dalam Mesyuarat Pertama Jawatankuasa Kabinet Bagi Kesejahteraan Golongan Rentan tadi yang turut dihadiri Perdana Menteri, Datuk Seri Ismail Sabri Yaakob serta barisan Kabinet lain.
Ismail Sabri berkata, keputusan mewujudkan rangka tindakan dan jawatankuasa tersebut dibuat memandangkan ketika ini tiada punca kuasa dan perundangan khusus dalam pengoperasian serta pengendalian gelandangan di negara ini.
“Mesyuarat turut bersetuju dengan cadangan Kementerian Pembangunan Wanita, Keluarga dan Masyarakat (KPWKM) untuk meningkatkan pendaftaran pusat jagaan sedia ada, menggandakan tindakan penguatkuasaan ke atas pusat jagaan selain menyemak semula Akta Pusat Jagaan 1993 [Akta 506] serta Peraturan-Peraturan Pusat Jagaan 1994.
“Sementara itu, Akta Kemudahan dan Perkhidmatan Jagaan Kesihatan Warga Emas Swasta 2018 [Akta 802] akan dikuatkuasakan sebagai persediaan kepada unjuran Malaysia mencapai status Negara Tua menjelang 2030 serta menyokong perkembangan industri penjagaan kesihatan warga emas di pusat jagaan swasta,” katanya dalam satu kenyataan.
Selain itu, bagi meningkatkan kecekapan pengurusan pusat jagaan, Perdana Menteri berkata, KPWKM turut melaksanakan Projek Rintis Penyampaian Perkhidmatan Alternatif di sebuah pusat jagaan warga emas bermula 21 November 2021.

“Pendekatan baharu itu melibatkan kerjasama strategik melalui perkongsian kepakaran badan bukan kerajaan (NGO) berpengalaman dalam penjagaan warga emas demi memastikan ia diuruskan dengan berkesan.
“Seterusnya, kerajaan menerusi Dasar Pendidikan Tahfiz Negara (DPTN) bakal memperkasa pendidikan dan penyeragaman pengurusan tahfiz melalui lima teras utama iaitu undang-undang, model tahfiz, kurikulum menepati pendidikan arus perdana, tadbir urus berintegriti dan penyelarasan pengiktirafan tahfiz,” katanya.
Jelas Ismail Sabri, sejak DPTN diperkenalkan pada tahun 2016, jumlah pusat tahfiz berdaftar meningkat daripada 571 buah kepada 1,208 buah pada tahun 2022.
“Oleh itu, kerajaan pusat dan negeri perlu bersama meneliti status tanah bagi mempermudahkan pusat jagaan serta pusat tahfiz mendapatkan kelulusan beroperasi.
“Kerjasama bersepadu amat diperlukan bagi menjayakan agenda Keluarga Malaysia dalam memastikan kesejahteraan masyarakat terutamanya golongan rentan,” ujarnya. -KOSMO! ONLINE


Toyota Vellfire sumbat PATI Myammar macam ‘sardin’
Oleh NOR AZIHAN MD. GHAZALI

3 Ogos 2022, 6:46 pm
KUALA LUMPUR – Taktik seorang transporter menyeludup 25 pendatang asing tanpa izin (PATI) dengan menggunakan kereta pelbagai guna (MPV) mewah terbongkar selepas berjaya ditahan polis di Jalan Selinsing, di sini semalam.
Kenderaan jenis Toyota Vellfire itu dikatakan membawa PATI dari Rantau Panjang, Kelantan yang dipercayai menyeludup masuk dari Thailand untuk dihantar ke Lembah Klang.
Ketua Polis Daerah Sentul, Asisten Komisioner Beh Eng Lai berkata, kejadian berlaku ketika polis sedang membuat rondaan di sekitar Jalan Manjoi 3, Taman Sri Kuching dan mendapati sebuah kereta jenis Toyota Vellfire hitam dipandu dalam keadaan mencurigakan.
“Pihak polis telah menghampiri kenderaan tersebut namun, pemandunya bertindak memecut laju dan enggan berhenti memaksa polis mengejar kereta tersebut.
“Semasa sampai di Jalan Selinsing, kereta berkenaan telah merempuh sebuah motosikal yang ditunggang seorang anggota polis yang sedang bertugas sehingga menyebabkan dia terbabas, bahkan suspek turut melanggar tiga buah kereta milik orang awam yang berada di tempat kejadian,” ujarnya dalam kenyataan hari ini.
Menurutnya, kenderaan tersebut bagaimanapun berjaya ditahan Ketua Polis Balai Jinjang bersama pasukannya sekitar pukul 12.05 tengah hari.

Jelas beliau, kenderaan berkenaan dipandu seorang lelaki tempatan berusia 17 tahun dan seorang lagi lelaki yang menaiki kenderaan tersebut berjaya meloloskan diri ketika kemalangan berlaku.
“Hasil pemeriksaan mendapati bahagian tempat duduk belakang kereta terdapat 19 lelaki dan enam wanita warga Myammar berusia lingkungan 15 hingga 39 tahun yang tidak memiliki sebarang dokumen pengenalan peribadi,” ujarnya.
Tambah Eng Lai, pemandu berkenaan memaklumkan dia dan suspek yang bolos bertolak dari Rantau Panjang, Kelantan menuju Kuala Lumpur pukul 3 pagi semalam untuk menghantar kesemua PATI mencari pekerjaan.
“Bayaran yang dikenakan kepada setiap individu (PATI) oleh penghantar (tekong) adalah sebanyak RM6,000 untuk tujuan tersebut.
“Semakan mendapati kereta terbabit tidak dilaporkan hilang, namun menggunakan nombor pendaftaran palsu, bahkan pemandu yang ditangkap juga mendakwa tidak tahu siapa pemilik kereta tersebut yang mana kesemuanya diuruskan oleh suspek yang berjaya melarikan diri,” ujarnya.
Katanya, kini kesemua suspek telah ditahan reman bermula hari ini untuk membantu siasatan dibawah Seksyen 26A Akta Antipemerdagangan Orang dan Antipenyeludupan Migran (ATIPSOM) 2007, Seksyen 6(1)(c) Akta Imigresen 1959/63 dan Seksyen 186 Kanun keseksaan. – KOSMO! ONLINE.


Khidmat peguam syarie percuma kepada pendapatan bawah RM3,000 di Selangor
Oleh ISKANDAR SHAH MOHAMED

3 Ogos 2022, 8:10 pm
SHAH ALAM – Majlis Agama Islam Selangor (MAIS) menyediakan khidmat bantuan guaman syarie secara percuma kepada mereka yang berpendapatan kasar bawah RM3,000 di negeri ini.
Setiausaha MAIS, Dr. Ahmad Shahir Makhtar berkata, langkah mengubah syarat kelayakan berbanding RM1,500 sebelum ini bertujuan membantu umat Islam kurang berkemampuan terutama B40.
Katanya, perkhidmatan tersebut adalah bagi semua kes di Mahkamah Syariah di Selangor.
“Menerusi bantuan guaman secara percuma itu, MAIS berharap dapat membantu penyelesaian kes di mahkamah syariah.
“Penyelesaian kes kekeluargaan turut selaras dengan peranan kita bagi menyantuni golongan memerlukan dan meningkatkan kesejahteraan sosial umat Islam,” katanya dalam kenyataan hari ini.
Jelas Ahmad Shahir, kes yang diwakili anataranya permohonan cerai biasa, cerai fasakh, cerai ta’liq, pengesahan lafaz cerai dan rujuk, poligami, nusyuz, wali hakim, faraq nikah, pengesahan nikah dan sah taraf anak.

“Ia turut melibatkan tuntutan nafkah anak, tuntutan tunggakan dan tuntutan ubah perintah nafkah anak” ujarnya.
Tambah beliau, pihaknya berharap orang ramai memanfaatkan peluang yang disediakan itu dalam membantu menyelesaikan urusan berkaitan.
Maklumat lanjut dan borang permohonan boleh didapati menerusi laman sesawang www.mais.gov.my/bantuan-guaman-syarie-kategori-umum/ atau datang terus ke Kaunter Bahagian Undang-Undang Syariah di Bangunan Sultan Idris Shah atau menghubungi talian 03-5514 3643. -KOSMO!ONLINE


Lelaki cetus kebakaran hutan kerana mahu bakar labah-labah
Oleh KOSMO!

3 Ogos 2022, 6:30 pm
WASHINGTON – Seorang lelaki di Amerika Syarikat (AS) secara tidak sengaja mencetuskan satu kebakaran besar berhampiran Springville, Utah selepas cuba membakar seekor labah-labah, lapor akhbar Daily Star semalam.
Kebakaran hutan yang memusnahkan lebih 16.18 hektar padang rumput itu berlaku sejurus sebelum pukul 5 petang (waktu tempatan), Isnin lalu.
Pegawai berkata, kebakaran itu terlalu besar untuk dikendalikan oleh anggota bomba tempatan, justeru, ia mendapat bantuan beberapa jabatan berdekatan.
Pejabat Syerif Daerah Utah berkata, seorang lelaki yang ditangkap kerana disyaki memulakan kebakaran itu memberitahu bahawa dia telah menggunakan pemetik api untuk membakar seekor labah-labah.
Selepas ditahan, pemeriksaan terhadap barang-barang suspek menemui ganja dan peralatan dadah yang berkaitan di dalam beg galasnya.
Lelaki itu kini sedang menunggu perbicaraan mahkamah atas tuduhan memiliki dadah dan membakar secara melulu.

“Kami tidak tahu mengapa dia berbuat sedemikian. Dia telah ditangkap dan kini ditahan di penjara atas pertuduhan berkaitan kebakaran,” kata Sarjan Spencer Cannon kepada stesen berita tempatan, KSL. – Agensi


‘Mukbang’ di media sosial, beri pengaruh buruk
Oleh KOSMO!

3 Ogos 2022, 5:20 pm
PETALING JAYA – Kandungan ‘mukbang’ di media sosial boleh memberi pengaruh tidak elok kepada orang ramai sekali gus menjejaskan kesihatan fizikal, mental dan sosial.
Pengamal perubatan, Dr. Kamarul Ariffin Nor Sadan berkata, antara masalah mental berkait tabiat atau amalan makan seperti binge eating disorder, bulimia serta pica (makan benda yang bukan makanan).
“Di klinik, saya banyak lihat kes gastritis, gastroesofageal reflux, bulimia dan sebagainya akibat terpengaruh dengan ‘mukbang’ yang ditonton di media sosial.
“Kandungan ‘mukbang’ ini boleh menjadi mudarat kepada pembina kandungan dan penonton apabila mengandungi unsur-unsur iaitu kuantiti terlalu besar, pedas dan manis ekstrem, makanan tidak sihat, makanan terlarang, cara makan berbahaya, tiada adab makan dan tidak menghormati makanan,” katanya pada hantaran media sosial.
Ujarnya lagi, Tinjauan Kesihatan dan Morbitidi Kebangsaan 2017 mendapati trend makanan di media sosial (37.9 peratus) dan televisyen (36.7 peratus) mempengaruhi corak pemakanan remaja berusia antara 10 hingga 17 tahun.
“Oleh itu, amat penting untuk masa depan dengan memastikan kandungan pemakanan di media sosial tidak memudaratkan kesihatan.

“Tidak salah membuat kandungan ‘mukbang’, tapi biarlah ada adab dan batas agar tidak mendatangkan mudarat,” katanya. -KOSMO! ONLINE